Lokman Adam padam hantaran fitnah terhadap ketua hakim syarie

Lokman Noor Adam telah memadam kesemua hantaran berunsur fitnah terhadap Ketua Hakim Syarie Mohd Na’im Mokhtar berhubung dakwaan gangguan seksual yang dimuat naik dalam Facebook dan YouTube milik bekas ahli Majlis Tertinggi Umno itu.Peguam Akberdin Abdul Kader yang mewakili Na’im ketika dihubungi pemberita berkata Lokman selaku defendan telah memadam hantaran tersebut dalam tempoh 24 jam sepertimana diarahkan oleh mahkamah pada 20 Januari lepas, setelah anak guamnya memperoleh injunksi ex-parte (sebelah pihak).Dalam saman fitnah difailkan pada 17 Januari lepas, Na’im selaku plaintif memohon suatu perintah injunksi supaya Lokman sebagai defendan memadam video dan hantaran tersebut dan suatu injunksi untuk menghalang defendan daripada menerbitkan semula hantaran itu.Akberdin berkata pada prosiding hari ini yang berlangsung secara dalam talian (Zoom), hakim Rozana Ali Yusoff membenarkan permohonan Mohd Na’im supaya injunksi ex-parte yang diperolehnya itu dilanjutkan sehingga tarikh pendengaran injunksi inter-parte (antara pihak) pada 22 Mac ini.“Sepatutnya hari ini ditetapkan untuk pendengaran injunksi inter-parte, namun ditangguhkan kerana peguam mewakili Lokman memohon tempoh masa untuk memfailkan afidavit jawapan dalam permohonan injunksi itu.“Oleh itu, pihak plaintif memohon agar perintah injunksi interim diperoleh anak guam saya dilanjutkan sehingga tarikh pendengaran injunksi inter-parte pada 22 Mac dan mahkamah membenarkan permohonan itu selain mengarahkan defendan memfailkan afidavit jawapan tersebut sebelum atau pada 11 Februari ini,” katanya dan menambah prosiding hari ini turut disertai peguam Fazilah Jaafar yang mewakili Lokman.Na’im, 54, memfailkan saman atas kapasiti peribadi dengan menuntut ganti rugi berjumlah RM30 juta daripada Lokman berhubung dakwaan gangguan seksual terhadap beberapa wanita termasuk seorang “Datin.”Berdasarkan pernyataan tuntutan, Na’im yang juga ketua pengarah di Jabatan Kehakiman Syariah Malaysia mendakwa Lokman telah memfitnahnya dengan membuat kenyataan menerusi dua siaran langsung di Facebook “Lokman Noor Adam Official” pada 10 dan 13 Januari lepas.Mohd Na’im mendakwa defendan juga memuat naik siaran langsung itu di YouTube miliknya masing-masing pada 10 dan 14 Jan selain memuat naik tiga hantaran fitnah terhadap beliau di Facebook milik defendan pada 11 dan 13 Januari lepas.Dakwa plaintif, kenyataan fitnah itu membawa maksud antaranya beliau seorang penunggang agama, gagal menjadi pemimpin berkredibiliti dengan akhlak terpuji dan dihormati serta memberi teladan yang baik kepada masyarakat serta mencemarkan imej dan institusi Jabatan Kehakiman Syariah.Oleh itu, plaintif menuntut ganti rugi am yang akan ditaksir oleh mahkamah, ganti rugi teladan, teruk dan punitif masing-masing berjumlah RM10 juta, faedah, serta relif lain yang difikirkan wajar oleh mahkamah selain permohonan maaf daripada defendan yang dimuat naik di media sosial.


Faizal dilantik pengerusi PN Negeri Sembilan

Timbalan Presiden Bersatu Ahmad Faizal Azumu hari ini mengesahkan beliau dilantik sebagai pengerusi Perikatan Nasional (PN) Negeri Sembilan berkuat kuasa serta merta.
Beliau menggantikan bekas Ahli Parlimen Kuala Pilah Eddin Syazlee Shith yang digugurkan daripada jawatan itu.
Faizal berkata pengambilalihan jawatan itu antara lain bagi membantu persiapan akhir jentera pilihan raya PN negeri menjelang Pilihan Raya Negeri (PRN) nanti.
“Datuk Eddin Syazlee tetap di dalam struktur kepimpinan. Beliau telah menjalankan tugas dengan baik.
“Usaha sekarang ialah untuk melibatkan kepimpinan pusat bagi menambah dan melicinkan perjalanan jentera parti,” katanya kepada Bernama di Seremban, hari ini.
Bagaimanapun Faizal enggan mengulas sebab Eddin Syazlee digugurkan daripada jawatan itu.


Shafee bebas atau bela diri kes gubah wang haram diketahui esok

Mahkamah Tinggi akan memutuskan esok, kes Muhammad Shafee Abdullah yang menghadapi pertuduhan pengubahan wang haram membabitkan RM9.5 juta yang didakwa diterima dari Najib Razak dan membuat penyata tidak betul kepada Lembaga Hasil Dalam Negeri (LHDN).
Hakim Muhammad Jamil Hussin dijangka menyampaikan keputusan sama ada memanggil Shafee, 70, membela diri atau dibebaskan atas empat pertuduhan itu pada 9 pagi.
Pada 12 Mei lepas, pihak pendakwaan menutup kes selepas memanggil  lapan saksi pada perbicaraan yang bermula 21 Mei 2021.
Antara saksi  itu ialah Pengurus Ambank Jalan Raja Chulan R.Uma Devi, Pengurus CIMB Bank Bukit Tunku Rosnita Ahmad, bekas pegawai LHDN Syed Nasrul Fahmi Syed Mohamad dan Pegawai Penyiasat Suruhanjaya Pencegahan Rasuah Malaysia (SPRM) Mohamad Farid Jabar.
Pendakwaan dikendalikan timbalan pendakwa raya Afzainizam Abdul Aziz manakala Muhammad Shafee diwakili peguam Harvinderjit Singh, Farhan Read dan Muhammad Farhan Muhammad Shafee.
Pada 13 September 2018, Shafee mengaku tidak bersalah atas dua pertuduhan melibatkan diri dengan pengubahan wang haram iaitu dengan menerima hasil daripada aktiviti haram, masing-masing berjumlah RM4.3 juta dan RM5.2 juta melalui dua keping cek AmIslamic Bank Berhad milik Najib yang telah dimasukkan ke dalam dua akaun CIMB Bank Berhad milik tertuduh.
Shafee dituduh melakukan kedua-dua kesalahan itu di CIMB Bank Berhad, Taman Tunku, Bukit Tunku dekat sini pada 13 Sept 2013 dan 17 Februari 2014.
Kedua-dua pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFA) yang memperuntukkan hukuman denda maksimum RM5 juta dan penjara tidak lebih lima tahun atau kedua-duanya, jika sabit kesalahan.
Peguam itu juga mengaku tidak bersalah atas dua pertuduhan melibatkan diri secara langsung dalam transaksi yang melibatkan hasil daripada akitiviti haram iaitu dengan membuat suatu penyata tidak betul yang  bertentangan dengan Perenggan 113(1)(a) Akta Cukai Pendapatan 1967 bagi Tahun Kewangan berakhir pada 31 Disember 2013 dan 31 Disember 2014.
Bagi pertuduhan itu, dia didakwa meninggalkan pendapatan yang telah diterima pada 13 September 2013 berjumlah RM4.3 juta dan pendapatan yang diterima pada 17 Februari 2014 berjumlah RM5.2 juta melalui dua keping cek AmIslamic Bank Berhad milik Najib yang dimasukkan ke dalam dua akaun CIMB Bank Berhad milik tertuduh, yang mana tertuduh dikehendaki oleh Akta Cukai Pendapatan 1967 untuk membuat penyata bagi pihak tertuduh.
Kedua-dua kesalahan itu didakwa dilakukan di Lembaga Hasil Dalam Negeri, Cawangan Duta, Kompleks Pejabat Kerajaan Jalan Tuanku Abdul Halim pada 3 Mac 2015 dan 29 Jun 2015.
Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFAPUAA) yang membawa hukuman penjara maksimum 15 tahun dan boleh didenda tidak kurang daripada lima kali ganda jumlah atau nilai daripada aktiviti haram atau peralatan kesalahan itu pada masa kesalahan dilakukan atau RM5 juta, mana lebih tinggi, jika sabit kesalahan.


Pemuda Bersatu kesal SPR tunda pelaksanaan Undi 18 tahun depan

Pemuda Bersatu hari ini menyatakan kekesalan dengan keputusan Suruhanjaya Pilihan Raya (SPR) menunda pelaksanaan ‘Undi18’ dari Julai 2021 ke September 2022.“Armada kekal berpendirian bahawa pelaksanaan penurunan had umur pengundi dari 21 tahun kepada 18 tahun tetap perlu dilaksana,” kata Ketua Armada Nasional Wan Ahmad Fayshal dalam sebuah kenyataan.Bagaimanapun, menurut Fayshal, pemuda Bersatu memahami SPR perlu meneliti kaedah paling sesuai untuk memastikan kemasukan pengundi baru dilaksanakan dengan baik.“Armada juga bersedia untuk menghulurkan kerjasama kepada semua agensi kerajaan yang terbabit demi mempercepat proses tersebut.“Usaha bersepadu semua pihak yang lebih bersasar perlu disertai dengan iltizam politik untuk memastikan pelaksanaan aspirasi Undi 18 ini menjadi kenyataan,” katanya lagiSemalam SPR mengumumkan pendaftaran pemilih automatik dan Undi 18 dijangka akan dilaksanakan selepas 1 September tahun depan, kata Suruhanjaya Pilihan Raya (SPR).Pada 16 Julai 2019, Perlembagaan Persekutuan telah dipinda pentadbiran Pakatan Harapan bagi merendahkan had umur mengundi kepada 18 tahun.Rang undang-undang tersebut turut membenarkan pendaftaran pemilih automatik dan membenarkan mereka yang berumur 18 tahun ke atas untuk bertanding pilihan raya.Usul tersebut diluluskan dengan 211 undi di Dewan Rakyat.


Belarus usahakan doktrin ketenteraan baharu, lapor media Rusia

Kementerian Pertahanan Belarus ditugaskan untuk membangunkan doktrin ketenteraan baharu yang akan bertindak balas kepada "peningkatan ketegangan politik global", lapor agensi berita Rusia pada Selasa.
Walaupun tidak terlibat secara langsung dalam pencerobohan Rusia ke atas Ukraine, Presiden Belarus Alexander Lukashenko membenarkan Moscow menggunakan negaranya bagi melancarkan perang dan menghantar tentera Rusia ke Ukraine.
Agensi Rusia, yang memetik resolusi Majlis Keselamatan Belarus mengenai perintah doktrin itu, tidak memberikan butiran lanjut mengenai perkara yang mungkin melibatkan panduan baharu tentera itu.
Dokumen itu mengarahkan "dalam konteks peningkatan ketegangan geopolitik global" pelaksanaannya "bertujuan untuk melindungi kemerdekaan, integriti wilayah, kedaulatan dan perlembagaan daripada ancaman luar dan dalam", lapor agensi TASS.
Majlis Keselamatan Belarus juga mengarahkan kementerian pertahanannya memuktamadkan draf undang-undang bagi membentuk pertahanan wilayah sukarela baharu dalam tempoh sebulan.
Pada Februari, Lukashenko mengarahkan pembentukan tentera melibatkan 100,000-150,000 sukarelawan.


Sabah mengundi, Warisan dijangka tidak bernasib baik seperti 2018

Hampir 1.1 juta rakyat Sabah yang layak mengundi bakal memilih 17 parti dan lebih 400 calon yang bertanding selepas kurang daripada 30 bulan seluruh negara dilanda tsunami politik pada 2018 hingga memberikan peluang kepada Warisan membentuk kerajaan, namun penganalisis dan pemerhati politik menjangkakan ia mungkin tidak akan berulang lagi.Mereka berkata, ini disebabkan kerajaan Warisan pimpinan Mohd Shafie Apdal gagal mentadbir dengan baik terutamanya di kawasan pedalaman, di mana terletaknya sebahagian besar daripada kerusi Dewan Undangan Negeri (DUN) di Sabah.“Meskipun semangat antara penyokong kuat Warisan masih utuh, mereka dilihat hanya mampu mendapat sokongan di kawasan bandar sahaja,” kata Pengerusi Bersih 2.0 Thomas Fann kepada MalaysiaNow.“Manakala di kawasan pedalaman, rakyat sudah sedar tiada pembangunan yang dilakukan Warisan hinggakan hidup mereka bertambah susah sejak 26 bulan lalu.”Penganalisis politik dari Universiti Malaysia Sabah (UMS) Zaini Othman bersependapat dengan Fann tsunami politik 2018 tidak akan berulang akan tetapi tidak mempunyai kepastian siapakah yang bakal menang.“Namun persoalan siapa yang akan menubuhkan kerajaan esok masih lagi menjadi tanda tanya kerana Warisan Plus dan Gabungan Rakyat Sabah mempunyai kekuatan masing-masing,” katanya kepada MalaysiaNow.Warisan Plus terdiri daripada Warisan, DAP, Amanah, PKR dan Upko.Selain daripada dua gabungan besar ini, terdapat juga parti yang dianggap sebagai kuasa ketiga seperti PCS yang dipimpin bekas menteri luar Anifah Aman dan Usno yang dipimpin bekas speaker Dewan Rakyat, Pandikar Amin Mulia.Hampir setiap kerusi daripada 73 Dewan Undangan Negeri (DUN) menyaksikan pertembungan lima penjuru.Pada 2018, Warisan parti yang ditubuhkan Shafie setahun selepas dipecat daripada Kabinet Najib Razak pada 2015, berjaya merampas 21 kerusi.Bersama dengan sekutu Pakatan Harapan (PH) dan dengan pembelotan Upko, Shafie memperoleh sokongan majoriti dan mengangkat sumpah sebagai ketua menteri ke-15.Covid-19Sukarelawan dari Mercy membuat jahitan Pakaian Perlindungan Peribadi (PPE) bagi membantu barisan hadapan Covid-19.Pilihan raya kali ini juga diadakan ketika Sabah menyaksikan lonjakan kes Covid-19 sejak beberapa hari kebelakangan ini.Walaupun Fann mengatakan lonjakan kes itu tidak akan menghentikan orang daripada keluar mengundi, namun Zaini berpendapat ia sedikit sebanyak dapat mempengaruhi jumlah pengundi yang keluar.Semalam, pihak berkuasa melaporkan 111 jangkitan baru di seluruh negara, yang sebahagian besarnya dari Sabah.Sementara itu, pemerhati Sabah, Arnold Puyok, dari Pemerkasaan Masyarakat dan Pembangunan Ekonomi Sabah, menyatakan agak sukar meramalkan siapa yang pengundi akan pilih kali ini.Katanya, situasi pilihan raya negeri kali ini “berterabur” dan menggambarkan kebanyakan pengundi tidak dapat membuat keputusan.“Peralihan kesetiaan ini sangat biasa di Sabah. Itulah sebabnya tidak mudah untuk meramalkan atau menjangkakan siapa yang akan memenangi pilihan raya. ”Hasil pemerhatian Puyok sebelum ini mendapati akan ada persaingan rapat antara dengan PN dan BN dalam mengambil alih pucuk pimpinan Warisan.“Pada masa ini, nampaknya jurang itu semakin rapat antara kedua-dua kumpulan,” katanya kepada sebuah forum dalam talian.Fazreen Kamal berada di Kota Kinabalu dan Nur Hasliza Mohd Salleh di Kuala Lumpur menyumbang kepada laporan ini.


Biden, setiausaha agung PBB bincang isu Ukraine di New York

Presiden Amerika Syarikat (AS) Joe Biden bertemu dengan Setiausaha Agung Pertubuhan Bangsa-Bangsa Bersatu (PBB) Antonio Guterres pada Rabu untuk membincangkan beberapa isu termasuk perang Ukraine dan perjanjian bijirin Laut Hitam.
“Kedua-dua pemimpin menegaskan kembali perkongsian kukuh antara AS dan PBB,” kata Rumah Putih dalam satu kenyataan mengenai pertemuan di ibu pejabat PBB semasa Perhimpunan Agung di New York, lapor Agensi Anadolu.
"Mereka membincangkan isu-isu mendesak yang dihadapi PBB, termasuk perang Rusia di Ukraine - yang jelas menggugat prinsip teras Piagam PBB - dan kesannya yang lebih luas kepada masyarakat antarabangsa," kata kenyataan itu.
Biden merakamkan penghargaannya kepada Guterres atas peranannya dalam mewujudkan Inisiatif Bijirin Laut Hitam yang diselaraskan oleh Turkiye pada Julai.
"Mereka turut menegaskan semula tindakan antarabangsa yang berterusan untuk menangani krisis iklim global dan keselamatan makanan," menurut kenyataan itu.


Isteri PM Singapura puji kadar vaksinasi Malaysia

Isteri Perdana Menteri Singapura, Lee Hsien Loong hari ini memuji kadar vaksinasi Covid-19 Malaysia yang kini mencatat peningkatan kira-kira setengah juta suntikan setiap hari.“Ini adalah kadar vaksinasi di AS ketika ini, bezanya AS miliki 10 kali populasi penduduk berbanding Malaysia,” kata Ho Ching dalam catatan Facebook beliau yang turut memuji usaha vaksinasi Singapura.“Go, go, go!” katanya memberi semangat kepada petugas kesihatan negara itu.Setakat semalam, lebih 21 juta dos vaksin diberikan di seluruh negara di bawah Program Imunisasi Covid-19 Kebangsaan (PICK) yang dilancarkan pada 24 Februari lalu.Sebanyak 14 juta suntikan dos pertama diberikan sementara lebih kurang tujuh juta suntikan kedua diberikan.Kira-kira 21% populasi negara kini sudah mendapat vaksin lengkap sementara 29% penduduk dewasa telah menerima dua vaksin.Menteri Penyelaras PICK Khairy Jamaluddin minggu lalu berkata kerajaan sedang menyasarkan untuk menjalankan vaksinasi lengkap kepada 50% populasi dewasa menjelang Hari Merdeka pada 31 Ogos.Perdana Menteri Muhyiddin Yassin turut mengumumkan kerajaan juga kini sedang menyediakan deraf untuk melonggarkan prosedur operasi standard (SOP) bagi mereka yang menerima vaksin lengkap.


1,032 kes baru Covid-19, 820 pulih, 8 lagi kematian

Sebanyak 820 pesakit dilaporkan sembuh sepenuhnya hari ini menjadikan angka keseluruhan mereka yang pulih berjumlah 24,815 kes atau 70%.Ketua Pengarah Kesihatan Dr Noor Hisham Abdullah berkata terdapat 1,032 kes baru jangkitan Covid-19, termasuk tiga kes import menjadikan angka keseluruhan penularan dalam negara berjumlah 35,425.Kata Noor Hisham Sabah mencatatkan sebanyak 646 kes baru atau 62.6% daripada kes keseluruhan, manakala Selangor merekodkan 231 kes.“Terdapat 8 kematian dilaporkan hari ini menjadikan jumlah mangsa yang maut seramai 271 orang,” katanya dalam sidang media hariannya hari ini.Katanya, sebanyak 10,339 kes aktif kini sedang menerima rawatan di hospital, 82 pesakit di tempat di Unit Rawatan Rapi termasuk 27 memerlukan bantuan alat pernafasan.


PRN kedua sewaktu pandemik di Melaka terus didominasi lelaki

112 calon disahkan bakal bertanding dalam Pilihan Raya Negeri (PRN) Melaka selepas penamaan calon berakhir 10 pagi tadi, menyaksikan PRN kedua diadakan ketika pandemik yang didominasi calon lelaki.Menurut Suruhanjaya Pilihan Raya (SPR), daripada kesemua permohoan daripada 112 calon tersebut, 96 daripadanya adalah calon lelaki sementara 16 lagi adalah calon wanita.Berikut adalah pecahan calon mengikut parti yang diwakili semua calon:Barisan Nasional (BN): 28 calonPerikatan Nasional (PN): 28 calonPakatan Harapan (PH): 28 calonParti Bumiputera Perkasa Malaysia (Putra): 5 calonParti Perikatan India Muslim Nasional (Iman): 1 calonSementara calon Bebas tanpa mewakili mana-mana parti adalah 11 orang.PRN Melaka juga bakal menyaksikan pertembungan lebih dari tiga penjuru.Tiga calon bakal berentap di 11 DUN, empat calon di sembilan DUN, lima calon dalam di tiga DUN.Dalam pada itu, calon paling tua yang bertanding adalah berusia 68 tahun dari BN Kalson Nordin yang bakal berentap di N15 Pengkalan Batu.Sementara calon termuda adalah Farzana Hayani Mohd Nasir berusia 21 tahun mewakili PH di DUN N28 Sungai Rambai.Tempoh kempen rasmi akan bermula hari ini sehingga 11.59 malam pada 19 November.


Tiada dendam peribadi, kata Mahathir berhubung serangannya terhadap Najib

Dr Mahathir Mohamad hari ini berkata beliau tidak mempunyai dendam peribadi terhadap Najib Razak ketika dilihat sering menyerangnya, mengatakan adik kandung bekas perdana menteri itu sendiri pernah menulis kepadanya mengenai 1MDB dan jenayah yang berlaku.Mahathir berkata, Nazir pernah menemuinya untuk meminta beliaui melakukan sesuatu kerana berbilion wang hilang dan keadilan belum lagi dicapai.“Tidak ada dendam peribadi di pihak saya terhadap Najib,” kata Mahathir dalam satu surat terbuka keduanya kepada pengundi Johor.“Nazir menulis panjang lebar mengenai skandal 1MDB dan jenayah yang dilakukan oleh abangnya. Tulisan Nazir disebabkan perasaan malu keluarganya dan merasa begitu bersalah,” katanya sambil berkata Nazir mendedahkan skandal Najib secara terperinci kepada beliau.Mahathir turut berkata beliau akan terus “meratib” nama Najib dan mereka yang cuba merosakkan negara dan menipu rakyat.“Sebenarnya saya ‘amat malu meratib nama Najib’ kerana beliau memalukan negara, bangsa dan agama,” katanya.Mahathir adalah pemimpin yang lantang mengkritik bekas perdana menteri itu sejak skandal 1MDB didedahkan.Beliau turut menggelar Najib sebagai “penyangak” dan “banduan” kerana terbukti bersalah di Mahkamah Tinggi dan Rayuan kerana menyalahgunakan dana RM42 juta SRC International yang berkait dengan 1MDB.Dalam pada itu, Mahathir berkata walaupun terpalit dengan penghinaan dari luar negara dan pernah disifatkan sebagai “membawa malu kepada negara,” Najib masih tidak malu dan terus berusaha untuk mendapat kembali kekuatan politik.“Dia percaya dengan memegang kembali kuasa politik di dapat lepas diri daripada hukuman.”Justeru, Mahathir berkata Najib perlu disekat daripada kembali berkuasa.Jika tidak “ini bermakna negara akan dikuasai dan ditadbir oleh seorang kleptokrat dari kluster mahakamah untuk disamun dan dirompak,” katanya merujuk sekumpulan pemimpin Umno yang kini berdepan kes kesalahan jenayah di mahkamah.


PBT dibenarkan keluar kompaun pelanggar SOP di bazar Ramadan

Pihak berkuasa tempatan (PBT) kini dibenarkan mengeluarkan kompaun bagi kesalahan-kesalahan di bawah Akta Pencegahan dan Pengawalan Penyakit Berjangkit 1988 (342).Kementerian perumahan dan kerajaan tempatan (KPKT) dalam kenyataan hari ini berkata kompaun tersebut boleh dikeluarkan datuk bandar, ahli-ahli majlis dan penguat kuasa Gred 19 ke atas.KPKT turut menggesa PBT untuk meningkatkan pemantauan dalam pelaksanaan SOP di bazar Ramadan yang telah ditetapkan Majlis Keselamatan Negara (MKN) pada 29 Mac lalu.“PBT memainkan peranan yang penting dalam memastikan pematuhan SOP yang ketat bukan sahaja di kalangan pengunjung, bahkan juga pematuhan peniaga terhadap syarat-syarat perniagaan di bazar Ramadan. Dalam hal ini, semakan terhadap peniaga merangkumi maklumat suntikan typhoid, kad pengendali makanan, bayaran permit, SOP dan kebersihan tapak.“Penguatkuasaan akan dilaksanakan sepenuhnya di semua bazar Ramadan dan Aidilfitri sepanjang bulan Ramadan  termasuk bazar-bazar Ramadan dan Aidilfitri yang bukan di bawah penyeliaan dan kawalan PBT,” katanya lagi di samping turut menambah sekurang-kurangnya empat orang pegawai akan ditempatkan di setiap bazar mengikut saiz lokasi dan kapasitinya.SOP bagi bazar Ramadan di beberapa kawasan perintah kawalan pergerakan bersyarat (PKPB) dan PKP pemulihan termasuk pengawalan jumlah pengunjung, penjarakan fizikal satu meter, penggunaan bahan sanitasi sebelum masuk, pemakaian pelitup muka, daftar masuk dan pemeriksaan suhu.“Pembesar suara juga digunakan sebagai peringatan kepada pengunjung tentang pematuhan SOP ini.“Di samping itu, sesi taklimat turut diberikan kepada para peniaga yang terlibat bagi memastikan pematuhan terhadap syarat-syarat yang telah ditetapkan,” kata kementerian.


Zizie layak terima RM2.8 juta kerana perkenal suami buat pelaburan Felcra, kata saksi

Mahkamah Sesyen diberitahu isteri Bung Moktar Radin, Zizie Izette Abdul Samad layak menerima wang pengenalan RM2.8 juta memandangkan pelakon itu memperkenalkan suaminya untuk Felcra membuat pelaburan RM150 juta dalam unit amanah Public Mutual.Perunding unit amanah Norhaili Ahmad Mokhtar, 45, berkata bayaran wang pengenalan yang diberikan kepada Zizie itu merupakan strategi pemasaran pihaknya apabila wanita itu turut memperkenalkan seorang pegawai kanan Felcra untuk membuat pelaburan sama.“Saya menghubungi Datin Seri (Zizie Izette) mengatakan pelaburan dibuat Felcra (RM150 juta) telah berjaya dan pada masa sama, saya mendapat komisen daripada pelaburan tersebut. Saya kemudian beritahu kepada Datin Seri yang saya ingin memberikannya wang pengenalan itu.“Saya pakar (pelaburan) dalam menceritakan kepada rakyat Malaysia tentang kehebatan unit amanah tetapi saya tidak boleh masuk ke dalam syarikat-syarikat besar yang tidak tahu tentang apa saya buat,” katanya.Saksi pendakwaan ke-25 itu berkata demikian semasa pemeriksaan utama oleh timbalan pendakwa raya Law Chin How pada perbicaraan kes rasuah dihadapi Bung Moktar dan isterinya Zizie di hadapan hakim Rozina Ayob.Menyentuh mengenai komisen yang diperoleh selepas berjaya mendapatkan pelaburan (RM150 juta) itu, Norhaili berkata beliau dan Madhi Abdul Hamid, 43, yang merupakan ejen (Public Mutual) masing-masing memperoleh komisen RM2.9 juta.“Apabila mendapat komisen itu, saya dan Madhi berbincang tentang pengurusan komisen itu dengan mengambil kira faktor seperti pengurusan pelaburan Felcra dan kos operasi jangka panjang kerana pelaburan ini mengambil tempoh lebih tujuh tahun untuk matang dan kami juga ambil kira kos cukai untuk diuruskan dalam tempoh berkenaan,” katanya.Semasa disoal Law mengapa Zizie perlu dibayar RM2.8 juta, saksi itu berkata Zizie layak menerima wang pengenalan itu setelah mengambil kira segala perbelanjaan kos, cukai dan faedah bulanan selagi pelaburan Felcra di bawah jagaannya.“Kalau saya…saya tidak nampak jumlah itu besar tetapi saya melihat penjagaan akaun Felcra untuk jangka panjang. Ia (wang pengenalan) layak untuk Zizie Izette.“Seingat saya pembayaran wang pendahuluan RM2.2 juta itu dalam bentuk cash di Public Bank di Melawati telah diuruskan oleh Madhi, selebihnya RM800,000 dimasukkan semula ke dalam Public Mutual Berhad atas nama Zizie Izette,” kata Norhaili.Ditanya Law mengapa pihak Public Bank hanya membayar RM2.2 juta sedangkan RM2.8 juta sepatutnya dibayar Zizie Izette, saksi itu berkata: “Pada waktu itu Public Bank tidak mempunyai wang tunai yang mencukupi dan saya juga telah menasihatkan Datin Seri (Zizie Izette) untuk membuat pelaburan di Public Mutual Berhad.“Saya juga menasihatkan untuk beliau melabur antara RM600,000 hingga RM800,000 dan ia diuruskan oleh Madhi dan seorang lagi konsultan Public Mutual,” kata Norhaili.Bagaimanapun, saksi itu tidak dapat mengingati berapa jumlah cek yang telah dikeluarkan namun cek tersebut tertera nama Public Mutual Berhad dan nombor kad pengenalan Zizie.Dalam prosiding itu, Norhaili berkata tiada elemen rasuah dan permintaan rasuah daripada Bung Moktar dan isterinya Zizie Izette manakala wang RM2.8 juta yang diberikan kepada pelakon itu bukan rasuah, sebaliknya adalah wang pengenalan.Norhaili akan menyambung keterangannya pada 14 Februari ini. Pada prosiding itu, peguam K. Kumaraendran mewakili Zizie Izette dan M. Athimulan bertindak bagi pihak Bung Moktar.Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.Bung Moktar, 64, yang merupakan pengerusi bukan eksekutif Felcra ketika itu, didakwa menerima rasuah daripada Madhi menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang, 12 Jun 2015.Beliau juga mengaku tidak bersalah menerima suapan wang tunai RM335,500 daripada Norhaili di bawah nama Zizie Izette atas sebab sama dan di tempat sama pada 19 Jun 2015.Zizie, 44, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Demi poligami, Khalid Samad setuju serah banglo, ‘penthouse’ dan kereta kepada isteri pertama

Ahli Parlimen Shah Alam Khalid Samad dibenarkan berpoligami oleh Mahkamah Tinggi Syariah semalam selepas beliau bersetuju menunaikan hak kepada isterinya, Zaiton Abu Bakar.Menurut laporan Utusan Malaysia, hakim Abdul Halim Abdullah membenarkan permohonan Zaiton untuk membuat penyelesaian secara baik dengan suaminya yang juga pengarah komunikasi Amanah.Menurut peguam Nurfarhana Manaf yang mewakili Zaiton, anak guamnya itu diarahkan untuk berbincang secara baik dengan Khalid bagi memastikan haknya sebagai isteri pertama ditunaikan.“Kita sudah buat satu perjanjian persetujuan Khalid dengan defendan antaranya adalah nafkah isteri direkod dan diputuskan di hadapan hakim.“Khalid sebagai plaintif bersetuju hendak memberikan sebuah rumah banglo diduduki mereka sekarang berserta sebuah penthouse yang mana kedua-duanya terletak di Shah Alam ditukar kepada Zaiton,” katanya.Selain dua buah rumah itu, Khalid turut bersetuju untuk memberikan sebuah Proton X70 dan tambahan elaun iaitu kad kredit kepada Zaiton.Nafkah bagi bakal isteri kedua Khalid juga turut direkodkan dalam perjanjian penyelesaian antara kedua-dua pihak. Pada 8 Disember, Zaiton memfailkan pembelaan dan tuntutan balas terhadap permohonan poligami oleh suaminya di Mahkamah Tinggi Syariah sebelum pendaftar mahkamah Norbyetty Mohd Nasir membenarkannya dan menetapkan sebutan semula pada 20 Disember lalu.Ketika dihubungi Utusan Malaysia, Khalid enggan mengulas lanjut mengenai keputusan mahkamah dan menolak hal peribadinya perlu dikaitkan dengan pendiriannya dalam parti.“Itu benda peribadi, tak perlulah diulas. Isu lain saya boleh ulas, tetapi isu ini adalah hal peribadi saya,” katanya.


4 lelaki ditahan kes penipuan RM2 juta program tenaga kerja asing

Tiga lelaki warga asing dan seorang lelaki tempatan ditahan kerana disyaki terlibat dengan sindiket penipuan Program Rekalibrasi Tenaga Kerja (RTK), yang mengaut keuntungan mencecah RM2 juta.Ketua Pengarah Jabatan Imigresen Khairul Dzaimee Daud berkata mereka yang berusia lingkungan 20 hingga 47 tahun itu, ditahan di sebuah premis di Kuala Lumpur, Jumaat lepas bersama 264 pasport pelbagai negara seperti Bangladesh, Indonesia dan India, yang dipercayai cuba didaftarkan dalam program RTK.Beliau berkata pihaknya turut merampas wang tunai RM 7,270, dipercayai sebahagian hasil kutipan transaksi harian dari kegiatan berkenaan.“Sindiket ini didapati menjalankan aktiviti menyerupai syarikat outsourcing yang telah dimansuhkan, dengan menggunakan beberapa syarikat tidak aktif (dorman) untuk mendapatkan kuota pekerja asing di bawah program RTK,” katanya dalam kenyataan semalam.Menurutnya sindiket itu menjadikan premis syarikat pelancongan sebagai lokasi pendaftaran, pengumpulan pasport dan penerimaan bayaran dari warga asing untuk menyertai program RTK.Dzaimee berkata khidmat pekerja asing yang berjaya didaftar akan ditawarkan kepada mana-mana individu atau syarikat, yang memerlukan pekerja asing dengan bayaran tertentu. “Pihak sindiket dipercayai mengenakan bayaran antara RM6,500 hingga RM8,000 seorang, bagi mendapatkan pas lawatan kerja sementara (PLKS) untuk pelbagai sektor melalui program berkenaan,” katanya.Beliau berkata berdasarkan jumlah pasport dan tempoh beroperasi, sindiket terbabit dipercayai berjaya mengaut keuntungan mencecah RM2 juta melalui caj yang dikenakan ke atas pekerja asing, syarikat atau individu yang menjadi pelanggan mereka.Dzaimee berkata kesemua tahanan dibawa ke Jabatan Imigresen Putrajaya untuk siasatan dan tindakan lanjut dan disiasat di bawah Akta Imigresen 1959/63, Akta Pasport 1966 dan Peraturan-Peraturan Imigresen 1963.


Kes jenayah komersial meningkat di seluruh negara

Jumlah kes jenayah komersial mencatatkan peningkatan sejak tiga tahun lalu, walaupun indeks jenayah di seluruh negara mencatatkan penurunan sebanyak 36 peratus.Pengarah Jabatan Siasatan Jenayah Komersial (JSJK) Bukit Aman Datuk Zainuddin Yaacob berkata, jumlah kes jenayah komersial didapati meningkat sejak 2018, iaitu daripada 24,262 kepada 26,465 kes (2019) dan 27,323 kes (2020).“Ini kerana jenayah komersial tidak perlu bersemuka, contohnya scam dan penipuan pinjaman yang boleh dibuat melalui panggilan telefon atau secara dalam talian, mungkin pemanggil berada di Kuala Lumpur (sebagai contoh) dan membuat panggilan ke Johor Bahru untuk menipu mangsa di sana,” katanya pada sidang media selepas merasmikan Ibu Pejabat Polis Daerah (IPD) Kuala Muda hari ini.Menurutnya lagi pada 2018, sebanyak 13,645 tangkapan dan 7,927 pertuduhan telah dibuat membabitkan jenayah komersial di negara ini.“Jumlah tersebut meningkat kepada 13,835 tangkapan dan 9,875 pertuduhan pada 2019, dan 15,440 tangkapan dan 10,097 pertuduhan pada 2020, manakala bagi tempoh Januari hingga Mac tahun ini, sebanyak 4,196 tangkapan dan 2,372 pertuduhan telah dibuat,” katanya.Zainuddin berkata, jumlah kes jenayah komersial yang membabitkan ‘scammer’, juga dilaporkan meningkat dari 13,568 kes pada 2018 kepada 14,425 kes (2019) dan sebanyak 17,553 kes (2020).“Kategori kes ‘scammer’ termasuklah e-dagang, pinjaman pelaburan tidak wujud, tipu tanah, ‘Bussiness Email Compromised’, tipu bomoh, tipu Toto, penipuan SMS (sistem pesanan ringkas), penipuan kad kredit, cabutan bertuah dan penyamaran.“Tiga negeri ‘panas’ yang mencatatkan kes tertinggi ialah Selangor, Johor dan Kuala Lumpur, manakala jumlah kes ‘scammer’ di seluruh negara bagi tempoh Januari hingga Mac tahun ini ialah sebanyak 5,078 kes,” katanya.Dalam pada itu, beliau menasihatkan agar masyarakat sentiasa berwaspada dengan pelbagai taktik penipuan, termasuklah yang menggunakan latar belakang agama bagi meraih simpati orang ramai.“Jangan ambil risiko untuk membuat pelaburan jika tidak pasti mengenai pelaburan tersebut, waspada juga dengan penipuan yang menggunakan pertubuhan islamik atau institusi agama, untuk mengumpul derma.“Buat semakan sebelum membuat pindahan wang, kita ada terima maklumat mengenai kes seperti ini tetapi masih mengumpul bukti,” katanya.


Kerajaan Pulau Pinang tertipu dengan scam vaksin percuma, kata Khairy

Menteri Sains, Teknologi dan Inovasi Khairy Jamaluddin berkata hari ini, tawaran dua juta dos vaksin Covid-19 secara percuma untuk Pulau Pinang merupakan satu scam dan menambah siasatan mendapati syarikat yang memberikan tawaran itu sebenarnya tidak wujud.“Saya ulangi sekali lagi hari ini. Sumbangan atau tawaran ini palsu. Lihat surat tawaran ini, letterhead syarikat pun tiada,” katanya pada sidang media secara dalam talian hari ini.“Saya bertanggungjawab terhadap pembelian vaksin di Malaysia, jadi saya tahu dari mana bekalan didapatkan.”Khairy juga berkata, tiada rekod pembelian daripada Yayasan Sekhar, sebuah organisasi berkait dengan ahli perniagaan Vinod Sekhar yang sebelum ini menuduh kerajaan menolak permohonan mereka untuk memberikan 200,000 suntikan secara percuma.Petra Group milik Vinod sebelum ini mendakwa boleh “mendapatkan” 200,000 dos vaksin Sinovac dari China untuk diagihkan secara percuma.“Pada mulanya kami hanya mempunyai 20,000 vaksin, tetapi kami berjaya mendapatkan 180,000 lagi vaksin dan kami mahu memberikan 200,000 botol sebagai sebahagian daripada khidmat negara,” kata jurucakap Petra Group, William Stevenson seperti dilaporkan laman sesawang milik syarikat itu, dalam sebuah laporan yang mengkritik kerajaan kerana “menolak” tawaran itu.Pada sidang media hari ini, Khairy berkata Ketua Menteri Pulau Pinang Chow Kon Yeow melakukan tuduhan tidak bertanggungjawab terhadapnya berdasarkan tawaran yang sebenarnya palsu.Bekas ketua menteri, Lim Guan Eng semalam mendesak Chow untuk menerima tawaran itu, dan menyelar kerajaan kerana menyekat sumbangan itu.Sementara itu Khairy berkata Menteri Besar Selangor Amirudin Shari tidak seharusnya mengelirukan orang ramai berhubung kadar vaksinasi di negeri itu.“Saya tidak mahu dilihat sebagai menyekat usaha Selangor. Tetapi saya perlu berterus-terang dan mengatakan dari segi bekalan, kerajaan pusat akan diutamakan.”Khairy turut berkata usaha vaksinasi tidak seharusnya dipolitikkan.“Jika ia sesuatu yang benar, saya akan menjadi yang pertama memohon maaf,” katanya merujuk kepada tuduhan Lim kerajaan menyekat tawaran vaksin percuma daripada sektor swasta.“Tetapi apabila terbukti ianya palsu dan satu scam, kami diserang selama 24 jam disebabkan tuduhan tidak berasas ini, saya merasa sangat-sangat kecewa,” katanya.


‘Pembersihan dalaman’ PKR bermula ketika pengikut setia Anwar bertembung selepas ketiadaan kumpulan Azmin

PKR kini bakal berdepan krisis dalaman terbaru selepas kembali menjadi pembangkang, kali ini dalam bentuk perubatan kuasa dan pengaruh antara dua orang pengikut setia presidennya, Anwar Ibrahim.Perkara ini berlaku selepas ketegangan antara setiausaha politik Anwar, Farhash Wafa Salvador dan Naib Presiden PKR Rafizi Ramli meletus sejak beberapa minggu lalu.Sejak kebelakangan ini, Rafizi yang dilihat tidak banyak menonjolkan diri dalam parti selepas kalah kepada Mohamed Azmin Ali dalam perebutan jawatan nombor dua PKR dua tahun lalu nampaknya sukar menyembunyikan rasa tidak senangnya dengan Farhash.“Anda harus kawal pejabat anda betul-betul,” kata Rafizi dalam sebuah ciapan kepada Anwar pada 18 Jun lalu.Ciapan itu dilihat ditujukan kepada Farhash yang juga merupakan pengerusi PKR Perak dan kini berjaya meletakkan dirinya sebagai pemimpin nombor dua parti dengan kapasitinya sebagai setiausaha politik Anwar.Seorang wakil rakyat PKR yang tidak mahu dinamakan memberitahu MalaysiaNow hubungan langsung Rafizi dengan Anwar yang dinikmatinya sebelum ini kini disekat oleh Farhash.Rafizi pula dilihat memiliki pengaruh besar terhadap Ketua Pemuda PKR Akmal Nasir.Antara korban penyingkiran terbaru dalam parti itu termasuk pemimpin utama sayap pemudanya yang dilihat cenderung memihak kepada Farhash.Setakat ini, MalaysiaNow difahamkan, jawatankuasa pimpinan pemuda di dua negeri telah dibubarkan, dan ketua-ketuanya diberitahu jawatan mereka digugurkan serta-merta bagi membolehkannya “dirombak”.Berdasarkan dokumen yang dilihat Malaysianow, dua pemimpin tersebut adalah Ketua Pemuda PKR Selangor Najwan Halimi dan rakan sejawatnya di Perlis Azam Karap.Selain itu, pimpinan pemuda di peringkat pusat parti juga turut menerima nasib serupa, antaranya Naib Ketua Pemuda PKR Syed Badli Shah, penolong setiausahanya Muhammad Naqib Nasaruddin dan timbalan pengarah strategi Fahrulrazi Zailan.Syed Badli, yang sudah lama membina namanya dalam parti dengan usaha lantangnya mempromosi Anwar sebagai bakal perdana menteri menyelar perlucutan jawatannya dengan menyifatkan ia sebagai sabotaj dalaman namun tidak menamakan Rafizi dalam dakwaan tersebut.“Langkah ini takkan mampu menyekat suara saya untuk terus pertahan parti dan DSAI.“Sebab tugas utama sekarang ni adalah kerajaan yang sedia ada ini harus ditukar. Ini yang sepatutnya menjadi fokus dan bukannya sibuk pecat memecat,” kata Syed Badli.Sejak kebelakangan ini, Rafizi berulangkali mengingatkan Anwar supaya tidak membiarkan dirinya dikelilingi kumpulan yang digelar “Kartel2″, gelaran yang merujuk kumpulan Azmin yang meninggalkan parti itu bersama beberapa ahli Parlimen PKR yang lain.“Inilah apa yang cuba disuburkan orang-orang di pejabat anda – satu lagi budaya buruk dalam PKR untuk melahirkan#kartel2.“Dan mereka ini menggunakan nama anda untuk halalkan semua benda. Satu hari, ketika mereka tak dapat apa yang mereka mahukan, mereka akan khianati anda sekali lagi!” kata Rafizi dalam ciapannya di Twitter.Wakil rakyat PKR yang dihubungi MalaysiaNow itu turut berkata apa yang sedang berlaku dalam parti akan menjadi cabaran yang lebih besar kepada Anwar berbanding permusuhan Azmin-Rafizi sebelum ini.“Ini kerana, Farhash dan Rafizi, dua-dua orang kesayangan Anwar, berbeza dengan Azmin yang memang jelas tidak disukai Anwar, kali ini Anwar sukar sekali nak kecewakan salah seorang daripada mereka,” katanya.


Trafik antarabangsa meningkat 53% di rangkaian lapangan terbang selepas pembukaan sempadan

Trafik antarabangsa di rangkaian lapangan terbang tempatan Malaysia Airports Holdings Bhd (MAHB) meningkat sebanyak 53% susulan pembukaan semula sempadan pada 1 April, 2022.MAHB yang menguruskan dan mengendalikan 39 lapangan terbang di negara ini menjelaskan, ia telah merekodkan purata 23,000 pergerakan penumpang antarabangsa setiap hari, dengan trafik memuncak melebihi 30,000 semasa cuti perayaan Aidilfitri yang panjang baru-baru ini.“Secara keseluruhannya, lapangan-lapangan terbang merekodkan 642,128 pergerakan penumpang antarabangsa, di mana Lapangan Terbang Antarabangsa Kota Kinabalu, Lapangan Terbang Antarabangsa Pulau Pinang dan Lapangan Terbang Antarabangsa Langkawi menunjukkan peningkatan paling ketara, masing-masing lebih 200% berbanding bulan sebelum ini,” menurut MAHB dalam kenyataan pada Isnin.Ia menambah, sejumlah 2.78 juta penumpang direkodkan bagi Malaysia pada April, dengan pergerakan penumpang domestik sebanyak 2.13 juta atau 77%.Sementara itu, bagi operasi Malaysia dan Turki (Lapangan Terbang Antarabangsa Sabiha Gokcen Istanbul), MAHB merekodkan 4.90 juta pergerakan penumpang, penurunan sebanyak 7.9% daripada angka pada Mac.“Penurunan pergerakan penumpang ini kerana April merupakan bulan suci Ramadan yang menyaksikan permintaan untuk perjalanan di dalam dan di seluruh dunia berkurangan.“Daripada jumlah pergerakan trafik penumpang sebanyak 4.89 juta, lapangan terbang tempatan di Malaysia menyumbang 57%, manakala Lapangan Terbang Antarabangsa Sabiha Gokcen Istanbul di Turki mencatatkan 2.13 juta penumpang, terdiri daripada 1.05 juta penumpang antarabangsa dan 1.08 juta penumpang domestik,” jelasnya.Menurut MAHB, lima syarikat penerbangan menyambung semula 17 laluan antarabangsa bulan lepas iaitu Vietjet Air, Scoot, AirAsia, Thai AirAsia dan AirAsia X.Pengarah Urusan, Iskandar Mizal Mahmood berkata pihaknya juga gembira kerana lapangan terbang landasan pendek Tioman (TOD) telah beroperasi semula pada bulan ini untuk menyediakan laluan Lapangan Terbang Subang-TOD bagi SKS Airways.Beliau berkata pada masa ini SKS Airways merupakan satu-satunya syarikat penerbangan dengan perkhidmatan berjadual yang terbang di laluan ini empat kali seminggu.“Kami akan terus bekerjasama rapat dengan syarikat penerbangan rakan kongsi untuk mempercepat kadar pemulihan sektor domestik dan antarabangsa,” katanya dalam kenyataan yang sama.Vietjet menawarkan penerbangan bagi laluan Ho Chi Minh City-Kuala Lumpur (KUL) dengan perkhidmatan empat kali seminggu dan merupakan syarikat penerbangan keempat yang terbang di laluan ini manakala Scoot menyambung semula perkhidmatan penerbangan hariannya untuk laluan Kota Kinabalu-Singapura.Sementara itu, kumpulan syarikat penerbangan AirAsia, termasuk AirAsia Bhd, Thai AirAsia dan AirAsia X, menyambung semula laluan Kota Kinabalu-Singapura; KUL-Hanoi; Langkawi-Singapura; Ipoh-Singapura; Hatyai-KUL; Don Mueng-Pulau Pinang; KUL-Incheon; KUL-New Delhi; KUL-Ho Chi Minh City; KUL-Bengaluru; KUL-Kolkata; KUL-Kochi; KUL-Chennai; KUL-Tiruchirappall dan KUL-Siem Reap.


Pemimpin PH tonjol diri bela Agong hanyalah sebuah opera

Bertalu-talu Peguam Negara Idrus Harun dikecam para pemimpin Pakatan Harapan (PH) kerana kenyataan beliau pada 25 Jun yang memperjelaskan kedudukan kuasa Yang di-Pertuan Agong untuk memanggil Parlimen bersidang dan kewajipan Yang di-Pertuan Agong bertindak atas nasihat jemaah menteri seperti mana yang diperuntukkan di bawah Perlembagaan Persekutuan.Setiausaha Agung DAP, Lim Guan Eng mengingatkan peguam negara bahawa beliau “tidak patut mengeluarkan kenyataan umum yang seolah-olah “memperkecil” kuasa Yang di-Pertuan Agong” manakala Presiden PKR Anwar Ibrahim, pula menyebut kenyataan peguam negara ini “dilihat sebagai melampau dan menghina Istana Negara”.Kenyataan rasmi Majlis Presiden PH pula mendakwa “kenyataan peguam negara telah melampaui batas adab kerana memperkecil dan memperlekehkan titah pandangan Raja-Raja Melayu”, “peguam negara sepatutnya memberi pandangan beliau terus kepada Yang di-Pertuan Agong serta merahsiakannya” dan “kenyataan peguam negara ini adalah satu penderhakaan khusus terhadap Yang di-Pertuan Agong dan beliau mesti dipecat segera.”Bila diteliti, tidak kelihatan di dalam kenyataan peguam negara bahawa ia merupakan satu nasihat kepada Yang di-Pertuan Agong dan Raja-Raja Melayu, sebaliknya pada permulaan ayat beliau lagi dinyatakan bahawa tujuan ia dibuat adalah untuk memperjelaskan kekeliruan yang berbangkit daripada pandangan pelbagai pihak mengenai isu berkenaan.Kenyataan peguam negara adalah berbentuk pernyataan fakta, iaitu bahawa kedudukan Yang di-Pertuan Agong yang merupakan raja berperlembagaan seperti yang dihasratkan oleh penggubal Perlembagaan negara ini telah diiktiraf secara konsisten dalam penghakiman mahkamah, di mana peguam negara menyertakan butiran kes-kes mahkamah tersebut, serta bahawa kedudukan Yang di-Pertuan Agong sebagaimana tersebut di atas juga tidak berubah walaupun Proklamasi Darurat telah diisytiharkan.Oleh itu, sukar difahami bagaimanakah pernyataan fakta begini boleh disifatkan sebagai telah “memperkecil” kuasa Yang di-Pertuan Agong, menghina Istana Negara, memperkecil dan memperlekehkan titah pandangan Raja-Raja Melayu, apa lagi jika ia disifatkan sebagai merupakan satu penderhakaan khusus terhadap Yang di-Pertuan Agong yang menyebabkan Peguam Negara mesti dipecat segera.Mengikut Perkara 145 (2) Perlembagaan Persekutuan, kewajipan peguam negara bukan sahaja setakat menasihati Yang di-Pertuan Agong atau jemaah menteri atau mana-mana Menteri mengenai apa-apa perkara undang-undang sahaja, tetapi juga melaksanakan apa-apa tugas lain yang bersifat undang-undang yang dari semasa ke semasa dirujukkan atau ditugaskan kepadanya oleh Yang di-Pertuan Agong atau jemaah menteri.Oleh itu, jika Yang di-Pertuan Agong atau Jemaah Menteri menugaskan Peguam Negara untuk memperjelaskan kedudukan kuasa Yang di-Pertuan Agong untuk memanggil Parlimen bersidang dan kewajipan Yang di-Pertuan Agong bertindak atas nasihat Jemaah Menteri seperti mana yang diperuntukkan di bawah Perlembagaan Persekutuan maka adalah menjadi kewajipan beliau untuk melaksanakannya.Amat janggal sekali bila kini para pemimpin PH cuba menonjolkan diri mereka sebagai pembela Yang di-Pertuan Agong dan Raja-Raja Melayu sedangkan fakta-fakta sejarah terkini membuktikan bahawa merekalah yang sebenarnya gagal memberi perhatian ke atas institusi diraja, malah pada ketika-ketika tertentu memperlekehkan dan mempersoalkannya pula.Jika dilihat kepada kandungan Manifesto PRU 14 PH dulu, PH malah boleh disifatkan mahu menghakis atau membuang kuasa Yang di-Pertuan Agong dan Raja-Raja Melayu dalam beberapa perkara, termasuk di dalam kuasa melantik penjawat tertinggi kerajaan, khususnya ahli-ahli Suruhanjaya Pilihan Raya (SPR), Suruhanjaya Pelantikan Kehakiman Malaysia (SPKM) dan Suruhanjaya Pencegahan Rasuah Malaysia (SPRM), dengan memindahkannya terus kepada Parlimen atau menjadikannya tertakluk kepada perakuan atau pengesahan oleh Parlimen.Lebih teruk dari sekarang, pelantikan peguam negara mengikut Manifesto PRU 14 PH dulu akan menjadikan “Peguam negara dilantik dari kalangan ahli Parlimen yang akan menjadi seorang Menteri yang boleh meneruskan peranan sebagai penasihat undang-undang bagi kerajaan”, bukan lagi dari kalangan pihak yang neutral seperti sekarang. Bayangkanlah apa yang akan terjadi jika tugas menasihati Yang di-Pertuan Agong dari segi undang-undang dilakukan oleh seorang ahli Parlimen partisan jika kehendak Manifesto PRU 14 PH ini benar-benar terlaksana.Begitu juga jika diingat balik hayat pemerintahan 22 bulan PH, banyak sekali insiden yang membuktikan PH tidak begitu berminat untuk menjunjung kedaulatan institusi diraja.Ini dapat dilihat sejak awal-awal pemerintahan lagi bila seorang aktivis mereka disiasat oleh pihak polis di bawah Akta Hasutan kerana menyebut institusi diraja sebagai “institusi kuno” dan “anti demokrasi”, cepat-cepat pemimpin PH mendesak siasatan ini dihentikan, diikuti dengan seruan-seruan supaya Akta Hasutan segera dimansuhkan.Bila empat ahli akademik membuat pembentangan mengenai isu Statut Rom kepada Yang di-Pertuan Agong dan Raja-Raja Melayu pada 1 dan 2 April 2020 pemimpin PH segera mengumumkan bahawa Kerajaan PH akan membincangkan kedudukan mereka seolah-olah menjadi kesalahan untuk mereka memberikan pandangan profesional mereka kepada Yang di-Pertuan Agong dan Raja-Raja bila dititahkan berbuat demikian.Bila Raja-Raja Melayu enggan memberi perkenan kepada ratifikasi Statut Rom, pemimpin PH pantas menuduh dalam forum terbuka bahawa Raja-Raja Melayu enggan memberi perkenan kerana mahu melindungi diri mereka dari jenayah kemanusiaan yang mereka lakukan serta mendakwa Raja-Raja Melayu makin meluas menentang, menceroboh dan melanggar perlembagaan negara, termasuk dianggap sebagai antara perompak kekayaan negara.Setelah berlakunya perubahan kerajaan dari PH ke Perikatan Nasional (PN) pada 1 Mac 2020 pula, pemimpin-pemimpin PH, khususnya beberapa mantan menteri kerajaan PH, juga tanpa segan atau gerun mempertikai dan mempersoalkan dalam ceramah-ceramah terbuka kuasa budi bicara Yang di-Pertuan Agong dalam melantik perdana menteri.Atas sebab inilah tindakan terkini para pemimpin PH cuba menonjolkan diri mereka sebagai pembela Yang di-Pertuan Agong dan Raja-Raja Melayu hanyalah satu opera, malah ada kemungkinan hanyalah untuk kepentingan politik sempit mereka sahaja.Kamarul Zaman Yusoff adalah pensyarah kanan di Kolej Undang-Undang, Kerajaan dan Pengajian Antarabangsa (Colgis), Universiti Utara Malaysia (UUM).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


MOT arahkan syarikat penerbangan selesaikan rungutan penumpang

Berikutan keluhan dan rungutan daripada penumpang syarikat penerbangan di atas kelewatan dan penjadualan semula penerbangan selain daripada isu teknikal, kementerian pengangkutan telah mengarahkan syarikat terlibat supaya menyelesaikan isu yang dialami penumpang dengan kadar segera.Menteri Pengangkutan Wee Ka Siong berkata kementerian dan agensinya berkaitan penerbangan Pihak Berkuasa Penerbangan Awam Malaysia (CAAM) dan Suruhanjaya Penerbangan Malaysia (Mavcom) telah menerima dan menyiasat laporan daripada maklum balas penumpang mengenai pengalaman mereka.Wee dalam satu kenyataan hari ini berkata kerajaan bersimpati dengan masalah dihadapi penumpang dan kebanyakan aduan mungkin disebabkan aliran penumpang yang lebih tinggi daripada biasa semasa musim perayaan dengan syarikat penerbangan terpaksa menggunakan sepenuhnya  kumpulan pesawat mereka untuk memenuhi permintaan.Beliau berkata pesawat yang menghadapi isu teknikal dikeluarkan daripada perkhidmatan untuk penyenggaraan yang menyeluruh.Setakat hari ini, semua aduan berkaitan tunggakan dan penjadualan semula penerbangan sudah diatasi dan berjalan seperti biasa, kata Wee.“Untuk kepentingan keselamatan dan pematuhan teknikal kepada peraturan penerbangan awam, kementerian mengarahkan syarikat penerbangan untuk memantau isu teknikal berkaitan perkhidmatan penerbangan dengan lebih rapi dan menjelaskan isu ini dengan lebih baik kepada penumpang untuk mengurangkan kesulitan dihadapi mereka,” katanya.Menurut Wee, pihak berkuasa sudah menegur pihak terlibat untuk memastikan tahap pematuhan yang tinggi kepada peraturan teknikal, ekonomi dan keselamatan dan tidak akan teragak-agak mengambil tindakan terhadap pengendali yang gagal mematuhinya.Wee berkata pihak kementerian dan agensinya akan terus memantau penyedia perkhidmatan penerbangan untuk memastikan pematuhan tanpa kompromi terhadap penyenggaraan termasuk aspek teknikal.“Penting juga kepada syarikat penerbangan untuk meningkatkan saluran komunikasi kepada penumpang dan pelanggan untuk memastikan  mereka mendapat maklumat sewajarnya berkenaan status penerbangan,” katanya.Beberapa hari lepas, penumpang syarikat penerbangan tempatan menyalurkan keluhan mereka menerusi media sosial mengenai kelewatan dan penjadualan semula penerbangan selain daripada isu teknikal seperti penyaman udara yang tidak berfungsi.


Apalah nasib orang Melayu?

Apalah nasib umat Melayu, apabila pemimpin yang berada di pundak kuasa sering kali larut dalam naratif jelik yang merendahkan bangsa.
Seakannya tidak pernah mengakar langsung, tidak membumi dalam meninjau hakikat masyarakat apatah lagi nilai sebenar budaya bangsa sendiri.
Barangkali mereka ini lama terpenjara atas perlawanan kuasa dan terpesona dengan gagasan yang nak dibawa sehingga sanggup memperleceh dan mempersendakan masyarakat di bawah kononnya ingin menjadi penyuluh walhal bersifat “antidialogikal” dengan menanam elemen penaklukan minda lantaran Melayu dicemuh.
Sikap yang ditonjolkan pemimpin-pemimpin sebegini lazimnya kerana jiwa mereka adalah jiwa “penindas”!
Kerana larut dalam kehendak dan kemahuan mereka untuk berkuasa mahupun kekal berkuasa sebegitu demi pengaturan masyarakat secara “antidialogikal” sebagai contoh memberi keterasingan Melayu –  cipta naratif “seksi” untuk jadi populis – dapat raih sokongan, maka mencipta naratif-naratif “pukul rata” yang bercorak penaklukan yang sama ada secara sedar atau tidak sedar sememangnya bersifat menindas.
Manusia antidialogikal, dalam hubungannya dengan manusia lain bercita-cita untuk menakluki mereka - dengan bersungguh-sungguh dan dengan apa cara sekalipun, dari cara yang kasar kepada cara yang halus, dari bersikap sangat keras kepada sikap bertimbang rasa (paternalisme).
Setiap tindakan penaklukan memerlukan adanya penakluk dan orang atau benda yang ditaklukinya.
Penakluk mengenakan objektifnya ke atas mereka yang tewas dan menjadikan mereka miliknya. Dia mengadakan peraturannya sendiri ke atas mereka yang tertawan, yang kemudiannya menghayati ajaran penakluk dan menjadi makhluk penuh kesangsian yang merupakan "perumah" kepada orang lain.
Pada permulaannya lagi, tindakan penaklukan yang menurunkan manusia kepada status benda-benda bersifat “nekrofilik”.
Ini adalah sepertimana penulisan Paulo Freire dalam makalah ilmiahnya bertajuk Pedagogi Kaum Tertindas yang malah dengan jelas menyebut: “Adalah penting bagi kaum penindas mendekati rakyat melalui penaklukan untuk mengawal mereka supaya pasif.
Cara ini tidaklah melibatkan berada bersama rakyat atau memerlukan komunikasi sejati. la boleh dicapai oleh kaum penindas menerusi taburan mitos, kerana yang sangat mustahak adalah pemeliharaan “status quo”.
Keinginan untuk menakluki sentiasa wujud dalam tindakan “antidialogikal”.
Jadi di sini penindas-penindas cuba memusnahkan nilai manusia sebagai "pemikir-pemikir" tentang dunia.
Oleh kerana pemimpin bersifat penindas tidak berjaya sepenuhnya dalam pemusnahan ini, maka mereka mesti mendongengkan tentang dunia.
Paulo Freire turut menjelaskan: “Demi untuk memberi perhatian kepada kaum tertindas dan tertakluk dalam sebuah dunia kebohongan yang bakal menambahkan lagi keterasingan dan ketidakberdayaan mereka, kaum penindas menggariskan beberapa siri kaedah yang menghindari sebarang gambaran dunia sebagai satu masalah dan sebaliknya menunjukkan dunia sebagai suatu entiti yang tetap, sebagai sesuatu yang ditakdirkan – keadaan yang mana manusia hanyalah penonton dan mesti menyesuaikan diri.”
Melayu angkuh vs Melayu malas
Memahami penjelasan yang disampaikan di atas, secara nyata cubaan menakluk dan penindasan yang dilakukan pemimpin-pemimpin ini sememangnya adalah suatu elemen “mitos” yang cuba diterapkan dan ditanam dalam minda untuk melebarkan agenda mereka bagi proses seterusnya iaitu “pecah dan perintah”.
Pengasingan ini akan memudahkan mereka mengurus dengan memisahkan sebegitu menarik sikit demi sedikit dalam meraih sokongan untuk seseorang atau suatu pihak meninggalkan jiwa merdeka dan tertakluk dalam belenggu sebuah gagasan yang dicipta dan dibuat-buat dengan langsung tidak mencerminkan realiti sebenar.
Berbalik kepada persoalan, mengapa sering kali hanya Melayu yang digambarkan buruk? Benarkah Melayu begitu rasis dan angkuh? Adakah Melayu malas? Ini sekadar suatu “mitos” dan pembohongan yang dicipta para pemimpin berjiwa penindas.
Malaskah Melayu bila sumber dan peluang tidak diberi secara adil? Dibolot oleh elit politik, dengan amalan kroni dan nepotisme? Dipegang aturannya oleh para cukong dan kapitalis?
Angkuhkah Melayu bila menjaga rukun dan nilai atas resam budaya dan agama demi menjaga pemikiran sebegitu nasab keturunan? Dengan menolak pemikiran, ajaran serta amalan budaya songsang. Bukankah itu yang dianjurkan dalam maqasid syariah?
Angkuhkah Melayu? Pernah dengar Melayu mahu pengasingan-pengasingan melainkan yang mana hak dan termaktub ke atas mereka kerana nasib keberadaan mereka sendiri dalam pada ianya dipelihara Perlembagaan?
Pernahkah Melayu menolak sesuatu atas kononnya “nilai komersial” sehingga merendahkan bahasa negara sendiri? Siapa yang mahu terpisah-pisah proses sosialisasinya di sekolah-sekolah? Banyak lagi.
Mengapa harus Melayu sahaja? Angkuhkah Melayu?
Mohd Ashraf Mustaqim Badrul Munir adalah ketua penerangan Armada Bersatu.
* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Muhyiddin rakam penghargaan kepada ahli Parlimen BN

Perdana Menteri Muhyiddin Yassin mengucap setinggi-tinggi penghargaan kepada ahli Parlimen Barisan Nasional (BN) yang terus memberi sokongan kepada kerajaan Perikatan Nasional (PN) pimpinan beliau yang dapat memberi sepenuh perhatian terhadap usaha menangani Covid-19, mempercepatkan proses vaksinasi dan memulihkan ekonomi negara.Beliau juga berharap keputusan mereka itu yang diumumkan oleh Timbalan Perdana Menteri Ismail Sabri Yaakob hari ini dapat menghentikan polemik politik yang sedang berlaku.“Saya merakamkan setinggi-tinggi penghargaan kepada Timbalan Perdana Menteri dan semua ahli Parlimen BN yang bersama beliau menyatakan sokongan kepada kerajaan Perikatan Nasional (PN) pimpinan saya.“Saya juga mengucapkan terima kasih atas pendirian mereka yang bersetuju bahawa keabsahan saya sebagai perdana menteri ditentukan di Parlimen pada September dalam usul undi percaya dan bukan melalui kaedah lain,” katanya dalam kenyataan hari ini.Muhyiddin berkata pendirian yang ditunjukkan itu selaras dengan titah perkenan Yang di-Pertuan Agong Sultan Abdullah Sultan Ahmad Shah yang disampaikan kepada beliau semasa sesi menghadap di Istana Negara, pada Rabu lepas.Hari ini, seramai 31 ahli Parlimen daripada Umno dan BN mengumumkan pendirian mereka untuk terus bersama-sama dan menyokong kerajaan PN dalam menghadapi situasi pandemik Covid-19 yang meruncing ketika ini.Pendirian ahli Parlimen itu dibacakan oleh Ismail Sabri dalam satu sidang media di sini yang turut dihadiri 21 ahli Parlimen Umno dan BN, manakala 10 ahli Parlimen lain tidak hadir kerana urusan tugas.Mereka akur keabsahan kerajaan PN di bawah pimpinan Muhyiddin akan ditentukan oleh ahli-ahli Parlimen menerusi usul undi percaya yang dijadual dibentangkan pada sidang Parlimen bulan hadapan.


Kenyataan Tony Pua selari dengan agenda DAP, kata bekas pemimpin

Bekas setiausaha publisiti DAP Tony Pua baru-baru ini mencetuskan kekecohan dengan menggelar Barisan Nasional (BN), musuh lama Pakatan Harapan (PH) yang kini rakan kongsi dalam kerajaan, sebagai “pakatan korup".
Ekoran itu, Pua bukan saja dikecam oleh ahli Umno tetapi juga ditegur oleh Setiausaha Agung DAP Anthony Loke yang berkata sesiapa yang tidak berpuas hati dengan gabungan PH dengan BN dan Umno harus berhenti bercakap bagi pihak DAP.
Loke juga berkata menyerang rakan gabungan adalah tidak wajar, dan Pua tidak lagi mewakili DAP.
Bagaimanapun beberapa bekas pemimpin parti, percaya kenyataan Pua itu mempunyai kaitan dengan agenda DAP.
Mereka berkata, kenyataan sebegitu adalah bersebab dan dilihat sebagai satu permainan politik menjelang Pilihan Raya Negeri (PRN) yang akan berlangsung pada 12 Ogos.
"Pua bercakap berdasarkan agenda politik DAP," kata bekas ahli Parlimen Wangsa Maju Wee Choo Keong.
PH dilanda kontroversi selepas memutuskan untuk berkerjasama dengan BN selepas pilihan raya umum tahun lalu, keputusan mengejut itu susulan keadaan Parlimen tergantung.
Ramai yang mempersoalkan tindakan itu, memandangkan pendirian lama PH menentang Umno yang dicemari dengan amalan rasuah dan ketuanya, bekas perdana menteri Najib Razak.
Najib tewas dalam pilihan raya umum pada 2018, menamatkan era pemerintahan paling lama BN buat kali pertama sejak merdeka.
Dia dikenakan beberapa siri pertuduhan jenayah, dan kini sedang menjalani hukuman penjara atas kesalahan rasuah yang dikaitkan dengan anak syarikat 1MDB, SRC International.
Awal tahun ini, Umno mengulangi usaha untuk mendapatkan pengampunan diraja.
Langkah itu mencetuskan perdebatan lanjut mengenai kerjasama PH dengan BN memandangkan gabungan itu sudah lama berkempen menentangnya.
Kenyataan Pua yang menyifatkan BN sebagai "pakatan korup", juga telah memberi gambaran bahawa kerajaan pimpinan Perdana Menteri Anwar Ibrahim ketika ini adalah rapuh dan mengharapkan PH boleh membentuk kerajaan sendiri.
Meskipun Loke berkata Pua tidak lagi memegang jawatan dalam DAP dan bercakap atas kapasiti peribadi, namun Wee berkata bekas Ahli Parlimen Damansara itu adalah penasihat Loke dan oleh itu beliau memegang jawatan penting dalam PH.
"Pua bukan sekadar ahli biasa tetapi penasihat kepada Loke. Bukankah penasihat itu juga satu jawatan penting?
Dalam pada itu, seorang lagi bekas ahli DAP berpandangan kenyataan Pua itu seolah-olah ingin menunjukkan parti itu masih "bersih" untuk meraih sokongan rakyat yang rata-ratanya menolak kerjasama PH-BN.
Bercakap berdasarkan pengalamannya dalam politik, bekas ahli Parlimen Bentong  Wong Tack juga menyifatkan kenyataan Pua sebagai satu permainan politik yang rakyat tidak nampak.
"Saya bukan lagi ahli (DAP), tetapi (kenyataan) itu adalah bertepatan dengan pandangan masyarakat umum," kata Wong.
"Selagi anda tidak sertai politik, anda tidak tahu betapa kotornya (politik).
"Semuanya ada sebab dengan niat. Mesti ada sesuatu di sebalik apa yang dicakapkan atau dibuat.”


EU iktiraf sijil vaksin 4 lagi negara

Kesatuan Eropah (EU) dalam satu kenyataan pada Isnin memaklumkan EU akan mengiktiraf sijil vaksin Covid-19 dari empat lagi negara iaitu Georgia, Moldova, New Zealand dan Serbia, lapor Agensi Anadolu (AA).Menurut kenyataan itu, empat negara tersebut akan disambungkan kepada sistem Sijil Covid Digital EU bermula Selasa dan sijil vaksin mereka akan diterima di bawah syarat yang sama seperti sijil EU.Pesuruhjaya Kehakiman Eropah Didier Reynders berkata dengan keputusan itu setakat ini, sebanyak 49 negara dan wilayah di lima benua sudah dimasukkan di bawah sistem pensijilan digital tersebut.Pesuruhjaya Eropah untuk “Neighbourhood and Enlargement” Oliver Varhelyi menyambut baik keputusan itu.“Hari ini, saya mengalu-alukan Georgia, Moldova serta Serbia dan saya berharap lebih banyak lagi negara jiran akan dimasukkan ke dalam sistem pensijilan itu,” kata VarhelyiPermohonan sijil vaksinasi yang disediakan EU untuk memudahkan perjalanan semasa pandemik mula berkuat kuasa pada 1 Julai.Vaksin Covid-19 yang diluluskan di EU ialah Pfizer-BioNTech, Moderna, AstraZeneca dan Johnson & Johnson.


Lebih 14.3 juta dos vaksin diberikan setakat 18 Julai

Jumlah pemberian vaksin Covid-19 kini mencecah 14,347,285 dos suntikan di seluruh negara setakat semalam, kata Menteri Kesihatan Dr Adham Baba.Menerusi perkongsian infografik data pemberian vaksin Covid-19 di Twitter, beliau memaklumkan daripada jumlah itu, sebanyak 4,531,550 individu lengkap dos kedua iaitu 13.9 peratus populasi negara.Jumlah pemberian vaksin pada Ahad adalah 344,961 dos suntikan dengan 244,761 untuk penerima dos pertama dan 100,200 lengkap dos kedua.Menerusi hantaran sama, Labuan kekal negeri yang mencatatkan peratusan penduduk dewasa lengkap dua dos vaksinasi tertinggi dengan 62%, diikuti Sarawak (43.8%), Perlis (36.1%), Negeri Sembilan (20%) dan Lembah Klang (19.9%).


Proses sedut keluar air banjir di Sri Muda dijangka selesai hari ini

Proses menyedut keluar air banjir di kawasan Taman Sri Muda dijangka selesai hari ini selepas 80% air banjir di kawasan berkenaan berjaya dikeluarkan dan disalurkan ke Sungai Klang semalam.“Jika 80% boleh selesai dalam 17 jam (hari ini) dan baki 20% kalau ikut logik pagi esok boleh diselesaikan jika tidak hujan,” kataMenteri di Jabatan Perdana Menteri (Tugas-Tugas Khas) Abd Latiff Ahmad pada sidang media berhubung keadaan semasa banjir di Taman Sri Muda, Seksyen 25 semalam.Beliau berkata terdapat beberapa faktor yang mempengaruhi proses tersebut, selain cuaca antaranya dengan mengambil kira keadaan air pasang surut.“Selain itu kita sedut dan keluarkan air itu ke kawasan yang tidak banjir di kawasan terbuka seperti di atas jalan,” katanya sambil menambah 24 pam penyedut air digunakan dan ditempatkan di empat lokasi di kawasan berkenaan.Bagi membantu kelancaran proses air banjir dihalakan ke sungai, beliau berkata kerja-kerja menebuk benteng dilakukan jabatan pengairan dan saliran (JPS).Katanya Tenaga Nasional Berhad (TNB) turut membantu membekalkan tenaga elektrik dengan menggunakan set penjana elektrik, ekoran bekalan elektrik yang terputus akibat banjir di kawasan tersebut.


Syarat ‘tak wajib’ antara punca ibu bapa tangguh pengambilan vaksin anak

Pengambilan vaksin secara sukarela dan tidak wajib bagi kanak-kanak berusia 5 hingga bawah 12 tahun, mungkin menjadi antara punca ramai dalam kalangan golongan itu enggan hadir menerima suntikan vaksin meskipun sudah mendapat temu janji menerusi Program Imunisasi Covid-19 untuk Kanak-kanak (PICKids).Menurut pakar psikologi dari Universiti Pendidikan Sultan Idris (Upsi) Fauziah Sa’ad, keadaan ini menyebabkan ramai ibu bapa mengambil pendekatan “tunggu dan lihat” untuk ketahui lebih lanjut kesan vaksin terutamanya untuk jangka panjang, sebelum yakin membenarkan anak-anak mereka selamat divaksinasi.Katanya, situasi ini berbeza berbanding syarat yang ditetapkan bagi golongan dewasa apabila kumpulan ini wajib mendapatkan suntikan vaksin mengikut dos yang ditetapkan kementerian kesihatan (KKM) sebelum dibenar melakukan urusan di luar seperti pergi ke pejabat atau pusat beli-belah.“Disebabkan ia bukan wajib, mungkin ibu bapa menganggap tak perlu terburu-buru untuk membawa anak-anak mereka ambil vaksin kerana tiada keperluan yang mendesak,” katanya kepada MalaysiaNow.“Malah, ada juga yang berpendapat bahawa anak mereka sudah mempunyai antibodi yang cukup kuat untuk melawan virus Covid-19 dan tidak memerlukan perlindungan tambahan.”Baru-baru, Menteri Kesihatan, Khairy Jamaluddin mendedahkan lebih 600,000 kanak-kanak yang menerima temu janji menerusi PICKids tidak hadir untuk menerima suntikan vaksin.Beliau berkata, daripada 1.63 juta temu janji yang dihantar KKM sehingga 3 Februari, hanya sejuta yang hadir.Terdahulu, pemberian vaksin Covid-19 untuk kanak-kanak berusia 5 hingga bawah 12 tahun mula dilaksanakan KKM pada Februari tahun ini yang mana golongan tersebut bakal diberi suntikan vaksin jenis Pfizer.Program vaksinasi ini memerlukan dua suntikan dos vaksin dengan sela masa lapan minggu selepas dos pertama.Khairy turut menyatakan KKM akan terus melaksanakan kempen bagi menguar-uarkan kebaikan mengambil vaksin sebagai usaha memujuk ibu bapa supaya menghantar anak-anak mereka mengambil vaksin.Beliau turut meluahkan kebimbangan ekoran peningkatan jangkitan Covid-19 dalam kalangan kanak-kanak berusia 12 tahun ke bawah apabila kes jangkitan sudah mencecah lebih 100,000 kes.Sementara itu, Fauziah berkata, antara punca ibu bapa bimbang membenarkan anak-anak mereka menerima suntikan vaksin juga disebabkan penyebaran maklumat palsu di media sosial mengenai kesan vaksin yang didakwa akan membahayakan nyawa penerima.Katanya, situasi ini paling banyak memberi kesan kepada ibu bapa yang kurang faham mengenai vaksin, menyebabkan mereka mempunyai persepsi negatif terhadap kesan vaksin dan enggan membenarkan anak-anak divaksinasi.Malah, pemerhatian MalaysiaNow di media sosial seperti Facebook mendapati, setiap kenyataan yang dikeluarkan KKM akan menerima komen jelik dan pelbagai tuduhan daripada pengguna platform itu terutamanyaMalah, ada juga yang akan berkongsi video membimbangkan seperti rakaman seseorang individu sedang pengsan atau terkena sawan, lalu menuduh ia berpunca daripada vaksin meskipun perkara itu dinafikan KKM.Sementara itu, seorang ibu yang bakal menghantar anaknya ke sekolah rendah bermula tahun ini, turut meluahkan rasa bimbang untuk membenarkan anaknya diberi suntikan vaksin.Wanita berusia 33 tahun yang enggan namanya didedahkan itu akui walaupun sudah menerima dos lengkap vaksin termasuk suntikan penggalak, dia tetap bimbang mengenai kesan vaksin itu terhadap anak lelakinya yang kini berusia 7 tahun.“Terlalu banyak maklumat yang disebarkan dalam media sosial kononnya vaksin ini tidak selamat untuk kanak-kanak dan perkara ini lama kelamaan membuatkan saya berasa ragu-ragu,” katanya.“Bagaimanapun, ahli keluarga rapat turut meyakinkan saya bahawa vaksin selamat untuk anak, dan kesan sampingannya tidaklah seterus seperti yang digambarkan dalam media sosial,” katanya dan menambah dia akan menghantar anaknya divaksinasi apabila menerima temu janji menerusi MySejahtera.an Rights yang berpangkalan di Britain.


Tiada masalah Anwar baik dengan Asri, kata Ramasamy

Pemimpin DAP yang sebelum ini lantang mengkritik Mohd Asri Zainul Abidin, memberikan respons positif terhadap pertemuan Anwar Ibrahim dengan mufti Perlis itu.
Timbalan Ketua Menteri Pulau Pinang P Ramasamy berkata sebagai perdana menteri, Anwar perlu melayani semua pihak.
"Kalau dia jumpa Asri pun saya kira tiada apa masalah," katanya kepada MalaysiaNow.
Sejak lebih sedekad lalu, Asri merupakan antara pengkritik tegar Anwar.
Bagaimanapun dalam satu program baru-baru ini, Anwar memberikan layanan baik kepada Asri.
Asri turut menyatakan penghargaannya kepada Anwar yang berjalan meninggalkan pentas utama untuk berjabat tangan meskipun majlis sedang berlangsung.
Asri turut memuat naik beberapa keping gambar menunjukkan beliau bersalaman dan beramah mesra dengan pengerusi Pakatan Harapan (PH) itu.
"Mentaati sesiapa sahaja yang menjadi pemerintah dalam perkara yang tidak mungkar adalah kewajipan seorang muslim.
"Itu adalah arahan Nabi s.a.w," kata Asri di Facebook pada Isnin.
Pada 2010, beliau pernah menulis di blognya menyeru Anwar supaya bersara daripada dunia politik kerana banyak rentak tari politiknya semakin “tidak seimbang”.
Selain itu, Asri juga pernah dilaporkan "mengusik" Anwar mengenai isu perjanjian menyerahkan kuasa perdana menteri kepada Anwar ketika pentadbiran PH pimpinan Dr Mahathir Mohamad pada 2018.
Secara berkias, Asri mengatakan harta yang bukan milik seseorang tidak boleh ditunaikan sekiranya pemilik harta tersebut tidak bersetuju.
"Kita tidak boleh menjanjikan apa yang merupakan milik orang lain untuk kita berikan kepada sesiapa yang kita pilih melainkan pemiliknya bersetuju terlebih dahulu," tulisnya pada Februari 2020 dipercayai ketika isu hangat peralihan kuasa perdana menteri kepada Anwar oleh Mahathir.
Sebagai reaksi, Ramasamy berkata Anwar perlu memainkan peranannya secara meluas tanpa meminggirkan mana-mana pihak.
Menurut Ramasamy, Asri mungkin mempunyai sebab-sebabnya sendiri ketika membuat kritikan dan tohmahan kepada Anwar sebelum ini.
"Boleh jadi dia pernah mengkritik Anwar Ibrahim selaku individu bukan sebagai perdana menteri.
"Dia mungkin ada jawapan (sendiri). Ini orang semuanya pandai.
"Maza (Asri) ini seorang politik. Orang politik pandai jawab."
Sebelum ini, Ramasamy dan Asri turut terpalit dengan beberapa siri berbalas kenyataan melibatkan beberapa isu termasuk dakwaan pemimpin Pulau Pinang itu membuat kenyataan berbaur perkauman dan ekstremis.
Selain itu, isu melibatkan kumpulan militan Liberation Tigers of Tamil Eelam (LTTE) dan penceramah kontroversi Zakir Naik.
Pada 2018, kedua-dua Asri dan Ramasamy hadir dalam satu pertemuan tertutup di Jabatan Kemajuan Islam Malaysia (Jakim) Putrajaya bagi membincangkan beberapa perkara selepas kenyataan mereka mendapat perhatian umum.


Selepas bubar Parlimen, Umno canang 'kestabilan' untuk kembali berkuasa

Umno yang yakin dengan kekuatannya ketika ini akan mencadangkan Barisan Nasional (BN) yang diterajuinya untuk menggunakan tema ”kestabilan dan kemakmuran" sebagai kempen Pilihan Raya Umum ke-15 (PRU15).
Menurut Umno, ia adalah kempen sama digunakan ketika memenangi Pilihan Raya Negeri Melaka dan Johor.
Keputusan itu susulan pertemuan antara pemimpin tertinggi Umno malam tadi bagi membincangkan persiapan parti, di mana mereka mengalu-alukan keputusan pembubaran Parlimen semalam selepas hampir dua tahun kempen dijalankan sekumpulan pemimpin Umno yang bersekutu dengan presiden partinya, Ahmad Zahid Hamidi.
Pemimpin Umno kini berharap Suruhanjaya Pilihan Raya (SPR) menetapkan tarikh pengundian sebelum pertengahan bulan depan, di mana Jabatan Meterologi Malaysia (MetMalaysia) memberi amaran akan berlaku hujan lebat serta banjir di beberapa negeri.
MetMalaysia turut memberi amaran supaya PRU15 tidak diadakan pada tahun ini.
“Dalam tempoh peralihan pun banyak tempat sudah banjir.”
“Jadi dari segi kesesuaian, ia tidak membantu untuk mengadakan pilihan raya,” kata Timbalan Ketua Pengarah MetMalaysia Hisham Mohd Anip minggu lalu.
Pilihan raya mesti diadakan dalam tempoh 60 hari akan datang, di mana hari pengundian mungkin diadakan pada awal minggu pertama November, jika SPR membenarkan tempoh berkempen selama dua minggu seperti biasa.
Kali ini, kira-kira 6.9 juta rakyat Malaysia disenaraikan secara automatik sebagai pengundi baru di mana mereka berpeluang untuk mengundi buat kali pertama.
MalaysiaNow juga melaporkan sebelum ini majoriti besar jumlah pengundi baru adalah mereka yang berumur 21 hingga 50 tahun, di mana sebahagian besarnya adalah Melayu.


339 korban Covid-19 direkod, kes baru menurun di paras 22,000

Malaysia merekodkan kes baru sebanyak 22,070 menjadikan kes keseluruhan Covid-19 meningkat sebanyak 1,662,913 kes.Selangor kekal mencatat kes harian tertinggi sebanyak 5,920 disusuli Sabah (3,010), Sarawak ( 2,224), Kedah (2,072), Pulau Pinang (1,829), Johor (1,809), Kuala Lumpur (1,068), Kelantan (1,051), Perak (939) dan Pahang (610).Hanya Labuan (8) sahaja negeri yang mencatat kes satu digit hari ini.Negara juga mencatat sebanyak 21,877 kes sembuh menjadikan jumlah keseluruhan kes sembuh meningkat kepada 1,381,668 kes.Kes aktif dengan kebolehjangkitan pula kini berjumlah 265,695 kes.Dalam pada itu, 982 pesakit ditempatkan di unit rawatan rapi (ICU) termasuk 470 orang memerlukan bantuan alat pernafasan.Malaysia turut mencatat 339 lagi korban akibat Covid-19, menjadikan jumlah mangsa yang maut meningkat kepada 15,550.


Peguam Najib bantah hakim Mahkamah Rayuan anggotai panel dengar semakan

Peguam utama Najib Razak memulakan prosiding permohonan bekas perdana menteri itu untuk menyemak semula keputusan Mahkamah Persekutuan terdahulu yang mengekalkan sabitan serta hukuman kerana menyeleweng RM42 juta dana SRC International Sdn Bhd dengan membantah panel hakim hari ini.
Muhammad Shafee Abdullah membantah hakim Mahkamah Rayuan Abu Bakar Jais menganggotai panel hakim yang bersidang di Mahkamah Persekutuan bagi mendengar permohonan semakan itu.
Peguam itu berkata Abu Bakar tidak seharusnya menganggotai panel yang mendengar permohonan tersebut dan mahu hakim itu menarik diri atas alasan hanya hakim Mahkamah Persekutuan yang sepatutnya mendengar permohonan semakan itu.
Shafee berkata mengikut Seksyen 74 Akta Mahkamah Kehakiman 1974, komposisi hakim Mahkamah Persekutuan mestilah terdiri daripada semua hakim Mahkamah Persekutuan.
"Ini bukan soal peribadi kerana saya mengenali hakim Abu Bakar sejak dalam perkhidmatan lagi," katanya.
Timbalan Pendakwa Raya V. Sithambaram berkata hakim Mahkamah Rayuan dibenarkan bersidang di Mahkamah Persekutuan di bawah Perkara 122 (2) Perlembagaan Persekutuan.
Beliau berhujah bahawa bantahan terhadap hakim perlu menunjukkan bahaya berlakunya berat sebelah.
Abu Bakar antara panel lima hakim yang diketuai Hakim Besar Sabah dan Sarawak Abdul Rahman Sebli untuk mendengar permohonan semakan Najib itu.
Hakim lain dalam panel itu ialah hakim Mahkamah Persekutuan Vernon Ong Lam Kiat, Rhodzariah Bujang dan Nordin Hassan.
Najib sedang berusaha untuk membatalkan keputusan yang dibuat oleh lima hakim Mahkamah Persekutuan yang diketuai oleh Ketua Hakim Negara Tun Tengku Maimun Tuan Mat pada 23 Ogos tahun lepas dalam mengekalkan sabitan dan hukuman penjara 12 tahun dan denda kerana menyeleweng RM42 juta dana SRC International.
Sithambaran berhujah bahawa ketua hakim negara memenuhi keperluan Perkara 122 Perlembagaan Persekutuan dengan pemilihan Abu Bakar menganggotai panel hakim itu.
Usaha pihak pembelaan untuk menentukan anggota panel hakim, kata Sithambaram, adalah suatu yang “menghina”.
“Kami di sini tidak boleh memberitahu mahkamah bagaimana menentukan anggota panel. Itu suatu yang menghina,” kata Sithambaram.
Beliau berkata pihak pembelaan tidak sepatutnya mendapatkan sebarang layanan istimewa berhubung prosiding itu.
Sementara itu, Muhammad Shafee berhujah bahawa Tengku Maimun tidak menyatakan sebab mengapa Abu Bakar dipilih menganggotai panel hakim itu.
Peguam itu berkata terdapat tujuh hakim Mahkamah Persekutuan pada masa ini yang boleh dipilih untuk menganggotai panel hakim hari ini.
"Terdapat beberapa lagi hakim yang boleh dipilih daripada tujuh hakim Mahkamah Persekutuan itu," katanya.


Mahkamah putuskan PM tak perlu berunding dengan Kabinet untuk bubar Parlimen

Mahkamah Tinggi Kuala Lumpur memutuskan bahawa Perdana Menteri Ismail Sabri Yaakob tidak perlu berunding dengan anggota Kabinetnya untuk meminta Yang di-Pertuan Agong membubarkan Parlimen.
Hakim Ahmad Kamal Md Shahid berkata Ismail berhak membuat keputusan sendiri kerana itu adalah hak mutlak beliau sebagai perdana menteri.
"Justeru, saya berpandangan bahawa memandangkan pembubaran Parlimen dibuat mengikut Perkara 42 (b) Perlembagaan Persekutuan, tiada lagi keperluan bagi mendapatkan nasihat Kabinet di bawah Perkara 40 (1) dan Perkara 40 (1A) Perlembagaan Persekutuan.
"Agong telah bertindak mengikut budi bicara baginda sendiri bagi membubarkan Parlimen atas permintaan Perdana Menteri mengikut Perkara 42 (b) Perlembagaan Persekutuan. Baginda tidak terikat dengan nasihat perdana menteri atau Kabinet dalam melaksanakan tugas baginda di bawah Perkara 42 (b).
"Saya berpandangan bahawa memandangkan peranan dan kuasa mutlak untuk meminta Parlimen dibubarkan terletak sepenuhnya di tangan perdana menteri, hujahan pemohon yang mencabar kesahihan permintaan itu tidak mempunyai merit. Perdana menteri boleh meminta agar Parlimen dibubarkan tanpa nasihat Kabinetnya dan pada akhirnya, Agong mempunyai budi bicara sama ada menerima atau menolak permintaan itu," katanya.
Beliau berkata demikian ketika membenarkan permohonan Ismail, kerajaan dan Suruhanjaya Pilihan Raya (SPR) untuk membatalkan saman penyandang kerusi Parlimen Klang Charles Santiago yang difailkan pada 11 Oktober lepas.


Lebih 2,000 pelajar positif Covid-19

Sebanyak 2,145 pelajar dikesan positif Covid-19 sejak Februari lalu hingga semalam, menurut Ketua Pengarah Kesihatan Dr Noor Hisham Abdullah.Katanya, sebanyak 1,257 pelajar dikesan positif pada gelombang ketiga pandemik itu dari 22 September hingga semalam.Beliau berkata 830 kes membabitkan pelajar berusia tujuh hingga 12 tahun manakala 1,350 kes membabitkan pelajar berusia 13 hingga 18 tahun.Dalam gelombang ketiga, 587 kes membabitkan pelajar berusia tujuh hingga 12 tahun dan 670 kes pelajar berusia 13 hingga 18 tahun, katanya pada sidang media perkembangan terkini Covid-19 di sini, hari ini.Katanya, sejak gelombang ketiga melanda negara, sejumlah 12 sekolah yang terkesan dengan wabak tersebut ditutup selama seminggu bagi proses nyah kuman dan saringan kontak rapat dilakukan.


Muhyiddin sedia jadi PM caretaker secara ‘one man show’

Muhyiddin Yassin berkata beliau akan menjalankan tugas sebagai perdana menteri sementara, sebagaimana yang diperkenan oleh Yang di-Pertuan Agong.“Ia adalah tugas yang terhormat, dan saya akan terus jalankan tugas sebagai Perdana Menteri (sementara) bagi membantu negara,” katanya dalam satu pertemuan dengan para editor kanan media di pejabat perdana menteri di sini.Muhyiddin yang menyerahkan surat peletakan jawatan sebagai perdana menteri tengah hari tadi kepada Yang di-Pertuan Agong berkata, beliau akan memikul tanggungjawab itu dan berharap lantikan penggantinya dibuat secepat mungkin.Mengulas lanjut, katanya apabila Yang di-Pertuan Agong meminta beliau meneruskan tugas sebagai perdana menteri sementara, Muhyiddin berkata beliau terus merujuk kepada Peguam Negara Idrus Harun mengenai bidang tugas itu.“Saya telah mendapatkan pandangan peguam negara yang kemudiannya menyatakan bahawa saya boleh menjalankan fungsi eksekutif dan menasihati Yang di-Pertuan Agong sehingga perdana menteri yang baharu dilantik.Apabila ditanya sama ada barisan jemaah menteri akan dikekalkan sebagai kabinet sementara, Muhyiddin bekata setahunya hanya beliau seorang yang akan menjalankan tugas.“It is a one man show,” katanya secara berseloroh.Mengenai tanggungjawab dan kuasa sebagai perdana menteri sementara, Muhyiddin berkata ada keterbatasan kuasa, tidak seperti sebelum ini (menjadi perdana menteri).“Sebagai contoh, saya tidak boleh tanda tangan cek bernilai RM1 billion. Saya perlu rujuk dan ikut nasihat peguam negara,” tambah beliau.


Anwar terima writ saman tuduhan serangan seksual dari bekas staf

Writ saman serangan seksual oleh bekas kakitangan Anwar Ibrahim sudah diserahkan kepada pemimpin PKR itu selepas beberapa kali percubaan untuk penyerahannya gagal sejak difailkan kira-kira sebulan lalu.Mahajoth Singh, peguam mewakili Muhammed Yusoff Rawther mengesahkan writ saman tersebut dan keterangan pendakwaan sudah diserahkan kepada peguam-peguam Anwar.Mahajoth turut mengesahkan pengurusan kes tersebut akan ditentukan pada 9 Spetember depan.Sebelum ini, difahamkan beberapa percubaan dilakukan untuk menyerahkan saman tersebut.Namun akhirnya, peguam Anwar bersetuju menetapkan tarikh janji temu bagi penyerahan saman itu dibuat hari ini.Dalam kenyataan pendakwaan, Yusoff, 28, berkata dia mengalami trauma dan gangguan terhadap fizikal, psikologi dan sosial akibat serangan seksual yang didakwa telah dilakukan seorang ahli politik di rumahnya sebelum ini di Bukit Segambut, Kuala Lumpur.Yusoff menyenaraikan lebih sepuluh perlakuan dan ungkapan tidak senonoh oleh Anwar, dan kini sedang berusaha di mahkamah supaya ia mengisytiharkan ketua pembangkang itu telah melakukan serangan seksual selain ganti rugi am, setimpal dan terkumpul termasuk kos sesi terapi yang dijalaninya.


Korban banjir Selangor, Pahang meningkat 33 orang

Jumlah korban akibat banjir di Selangor dan Pahang meningkat kepada 33 nyawa berbanding 27 yang direkodkan semalam.Selangor mencatatkan angka kematian tertinggi iaitu 24 mangsa manakala sembilan lagi mangsa korban banjir ditemui di dua lokasi di Pahang.Menurut Ketua Polis Selangor Arjunaidi Mohamed, penemuan mangsa lemas susulan kejadian bencana itu membabitkan 14 mayat di Shah Alam, diikuti Klang dan Kajang, masing-masing tiga, Sepang (dua) manakala di Kuala Selangor dan Subang Jaya, masing-masing satu.Dalam pada itu, tinjauan Bernama di Hospital Shah Alam mendapati perkarangan bilik mayat lengang dengan tiada waris mangsa banjir yang menunggu di Jabatan Forensik hospital itu bagi menuntut jenazah ahli keluarga mereka. Sementara itu, korban banjir di Pahang pula membabitkan dua mangsa di Kuantan, manakala tujuh lagi di Bentong.Kejadian di Bentong melibatkan fenomena kepala air di dua kawasan iaitu di sebuah pusat peranginan dengan dua mayat telah ditemukan manakala seorang lagi dilaporkan hilang dalam insiden itu.Dalam kejadian di Telemong, lima mayat telah ditemukan manakala seorang lagi mangsa yang dipercayai hilang masih belum ditemui.


Umno bakal tangguh pemilihan, tanding PRU15 sebagai pembangkang

Kepimpinan Umno bakal mengambil keputusan untuk menangguhkan pemilihan parti yang sepatutnya diadakan Jun depan selepas presidennya dijangka akan dicabar sekali lagi dalam pemilihan tersebut.MalaysiaNow difahamkan langkah tersebut adalah bagi memberikan masa kepada Umno untuk bersedia menghadapi Pilihan Raya Umum ke-15 (PRU15) yang dijangka akan diadakan Ogos ini.Kepimpinan utama Umno baru-baru ini memutuskan untuk tidak bekerjasama dengan Perdana Menteri Muhyiddin Yassin dan hanya menyokong pentadbiran kerajaan Perikatan Nasional sehingga Parlimen dibubarkan.Dengan keputusan itu, Umno akan menghadapi pilihan raya tanpa menjadi sebahagian daripada kerajaan. Ia adalah kali pertama dalam sejarah Umno yang sebelum ini sentiasa menikmati keistimewaan dalam setiap pilihan raya umum sebagai kerajaan pusat.Walaupun PRU dijadualkan pada 2023, Muhyiddin beberapa kali mengulangi kesediaan untuk membubarkan Parlimen apabila perintah darurat berakhir pada Ogos depan selain situasi pandemik Covid-19 yang membolehkan ia dilaksana.Menurut sumber MalaysiaNow, usul penangguhan Pemilihan Umno 2021 sudah dikemukakan dalam mesyuarat Majlis Kerja Tertinggi (MKT) Umno bulan lepas di Janda Baik, Pahang.Namun perbincangan dan keputusan mengenai usul tersebut hanya boleh dilakukan pada Perhimpunan Agung Umno yang sepatutnya berlangsung akhir Mac ini.Berdasarkan perlembagaan Umno, MKT mempunyai kuasa untuk menangguhkan pemilihan parti sehingga 18 bulan.Untuk rekod, pemilihan Umno perlu diadakan setiap tiga tahun dan kali terakhir Umno mengadakan pemilihan ialah pada 30 Jun 2018. Tahun Umno dijatuhkan oleh Pakatan Harapan dalam PRU14.Dalam pemilihan Umno 2018, Zahid berjaya mengalahkan dua pencabarnya, Khairy Jamaluddin dan Tengku Razaleigh bagi jawatan presiden.


Penamaan calon ditamatkan, kempen PRU15 bermula

Proses penamaan calon bagi Pilihan Raya Umum ke-15 (PRU15) yang bermula 9 pagi tadi di 222 pusat penamaan calon di seluruh negara selesai apabila kesemua pusat berkenaan ditutup secara rasminya pada 10 pagi ini.
PRU15 membabitkan 222 kerusi Parlimen dan 59 kerusi Dewan Undangan Negeri (DUN) di Perak, Pahang (42) dan Perlis (15) serta turut diadakan serentak ialah Pilihan Raya Kecil (PRK) DUN Bugaya, Sabah.
Sebaik sahaja pengisytiharan calon-calon yang bertanding oleh Suruhanjaya Pilihan Raya (SPR) selesai dilakukan, aktiviti kempen PRU15 selama 14 hari bermula secara rasmi hingga 11.59 malam, 18 November nanti.
Pengerusi SPR Abdul Ghani Salleh dijangka mengadakan sidang media pada 12 tengah hari ini di Menara SPR, di sini, bagi merumuskan proses penamaan calon yang dijalankan di seluruh negara.
SPR menetapkan hari pengundian PRU15 pada 19 November dan pengundian awal pada 15 November.


Tiada istilah 'my man' dalam PDRM, kata ketua polis negara

Tiada istilah "my man" atau "orang saya" dalam Polis Diraja Malaysia (PDRM), kata Ketua Polis Negara Acryl Sani Abdullah Sani.
Beliau berkata amalan sedemikian (kewujudan istilah "my man" atau "orang saya") tidak patut dijadikan budaya dalam PDRM sebaliknya semua pegawai dan anggota polis dilayan sama rata.
“Ia satu budaya yang tidak elok. Saya minta kepada semua Ketua-ketua Polis Daerah, Ketua-ketua jabatan dan anggota polis tidak ada status 'my man' atau 'orang saya'. Saya minta mereka tergolong dalam kepimpinan Datuk (Ketua Polis Selangor Hussein Omar Khan).
“Tidak ada isu anak emas, anak gangsa, itu orang IGP, orang OCPD (Ketua Polis Daerah) kerana semua pegawai dan anggota polis adalah orang saya,” katanya.
Beliau berkata demikian ketika berucap pada majlis serah terima tugas ketua polis Selangor dan pengerusi Perkep Selangor di Maktab Polis Diraja Malaysia Cheras, di Kuala Lumpur hari ini.
Hussein Omar Khan dilantik ketua polis Selangor yang baharu berkuat kuasa hari ini.
Acryl Sani berkata pelantikan Hussein merupakan satu langkah ke hadapan untuk mendepani tugas kepolisan masa depan yang mencabar.
Beliau berkata Hussein merupakan seorang pegawai kanan polis berpengalaman luas dan berjaya mengendali beberapa kes baru-baru ini.
“Saya percaya bahawa polis kontinjen Selangor berada di tangan yang berwibawa dan berkebolehan.
Sementara itu, Hussein berkata beliau akan menjalankan amanah sebagai Ketua Polis Selangor yang baharu dengan sebaiknya.
“Saya bersyukur ke hadrat Ilahi, ia merupakan satu rezeki yang dikurniakan kepada saya dan berterima kasih kepada IGP (Ketua Polis Negara) atas kepercayaan yang diberi.
“Maka hari ini, bermula tugas saya sebagai Ketua Polis Selangor dan insya-Allah saya lakukan yang terbaik untuk kontinjen Selangor,” katanya.
Hussein sebelum ini pernah menyandang jawatan timbalan pengarah Risikan/Operasi Jabatan Siasatan Jenayah Bukit Aman dan pengarah bahagian Pelaksanaan Operasi, Agensi Pengurusan Bencana Negara, Jabatan Perdana Menteri.


Mahkamah dengar rayuan berkait saman salah laku seksual terhadap PM pada 7 April

Mahkamah Rayuan akan mendengar rayuan yang difailkan bekas staf Anwar Ibrahim pada 7 April depan berhubung keputusan Mahkamah Tinggi yang menolak permohonannya bagi membatalkan beberapa perenggan daripada pernyataan pembelaan perdana menteri itu berkait dakwaan serangan seksual yang difailkan pada Julai 2021.
Tarikh itu ditetapkan ketika pengurusan kes semalam, di mana Anwar diwakili Navpreet Singh dan Muhammed Yusoff Rawther diwakili Mahajoth Singh.
Yusoff yang memfailkan saman terhadap Anwar selepas mendakwa diserang secara seksual empat tahun lalu, kini dalam usaha membatalkan beberapa perenggan daripada pernyataan pembelaan Anwar yang dikemukakan pada September 2021.
Beliau menuntut mahkamah membatalkan enam tuduhan yang dibuat dalam oleh Anwar dalam pernyataan pembelaannya , termasuk perkara yang berkait dua individu yang kini sudah meninggal dunia.
Bagaimanapun, pada 9 September, Mahkamah Tinggi Kuala Lumpur menolak permohonannya dan memerintahkan supaya beliau membayar kos sebanyak RM3,500.
Yusoff memfailkan notis rayuan terhadap keputusan itu pada hari yang sama.
Dalam samannya, Yusoff berkata insiden serangan seksual tersebut berlaku di rumah Anwar yang terletak di Bukit Segambut kira-kira 10 hari sebelum pemimpin PKR itu memenangi Pilihan Raya Kecil Port Dickson pada 13 Oktober 2018.
Beliau memohon pengisytiharan mahkamah bahawa Anwar melakukan serangan seksual terhadapnya, selain menuntut ganti rugi am, teladan dan teruk kerana menyebabkan beliau mengalami trauma dan gangguan fizikal, psikologi dan sosiologi akibat insiden tersebut.
Yusoff pertama kali membuat dakwaan terhadap Anwar dalam satu akuan berkanun pada November 2019, diikuti laporan polis.
Semasa siasatan dijalankan mengikut Seksyen 354 Kanun Keseksaan berkait jenayah mencabul kehormatan, polis menjalankan ujian poligraf selama empat jam di Bukit Aman.
Bagaimanapun, Anwar enggan mengambil ujian tersebut.
Pada 14 Januari 2020, Jabatan Peguam Negara, yang ketika itu diketuai Tommy Thomas, berkata ia tidak akan mendakwa Anwar kerana "bukti yang tidak mencukupi" dan "percanggahan" fakta.


Masyarakat perlu ada rasa tanggungjawab sosial menjelang peralihan ke endemik, kata pakar

Pakar kesihatan berpandangan bahawa rakyat Malaysia dilihat sudah bersedia memasuki fasa peralihan ke endemik dengan pendedahan maklumat yang begitu meluas berhubung Covid-19 sejak wabak itu melanda negara hampir dua tahun.Pakar Kesihatan Awam (Epidemiologi dan Biostatistik) Universiti Putra Malaysia, Dr Malina Osman berkata dengan jumlah vaksinasi lengkap dan dos penggalak serta vaksinasi kanak-kanak yang kini giat dilaksanakan kementerian kesihatan (KKM) mampu mengawal wabak apabila memasuki fasa peralihan ke endemik bermula 1 April.“Saya percaya kerajaan sudah memperkasakan masyarakat dengan pengetahuan tentang wabak Covid-19 ini dan mereka sepatutnya mempunyai kesedaran serta membuat keputusan yang terbaik dalam melindungi diri daripada mendapat jangkitan.“Mereka sepatutnya menjaga diri sendiri kerana maklumat telah diberikan oleh KKM sejak wabak ini melanda negara,” katanya ketika dihubungi Bernama hari ini.Dr Malina juga menasihatkan masyarakat untuk terus menjaga prosedur operasi standard (SOP) walaupun beberapa kelonggaran telah diberikan oleh kerajaan.“Kita harus tahu sebenarnya ada segelintir golongan yang tidak boleh divaksin disebabkan oleh faktor kesihatan dan golongan inilah yang perlu kita lindungi apabila negara beralih ke fasa ‘peralihan ke endemik’.“Mereka ini adalah golongan rentan, berisiko tinggi serta mempunyai komplikasi serius serta berdepan dengan kematian dan oleh kerana kesan daripada Covid-19 sangat tinggi dalam kalangan mereka, sangat wajar untuk semua rakyat Malaysia mengambil berat kesihatan masing-masing dan mengamalkan cara hidup yang sihat,” katanya.Pakar kesihatan pekerjaan, kecemasan dan kesihatan awam Dr Hanafiah Bashirun berkata KKM sudah bersiap siaga dalam berhadapan peralihan fasa itu.“Kita tidak perlu risau kerana KKM kini sudah mempunyai beberapa perancangan dan pelan yang rapi untuk ke Fasa ‘Peralihan ke Endemik’ ini berbanding waktu permulaan wabak ini melanda negara.“Dulu kita tiada rawatan, tak bersedia, ventilator tak banyak dan tiada cara pencegahan yang betul, namun selepas dua tahun lebih banyak uji kaji yang telah dilakukan dan kita dah faham macam mana nak rawat kalau berhadapan dengan situasi yang disebabkan Covid-19 ini.“Walaupun terdapat kes yang dimasukkan ke ICU akibat varian baru Omicron kita dah ada pelan tindakan yang lebih tersusun dan kita mampu untuk mengawalnya,” katanya.Dr Hanafiah juga menasihatkan mereka yang berada dalam sektor pelancongan untuk lebih berhati-hati dan mengekalkan SOP yang lebih ketat susulan pembukaan sempadan negara pada 1 April ini.Terdahulu Perdana Menteri Ismail Sabri Yaakob mengumumkan negara akan memasuki fasa peralihan ke endemik bermula 1 April ini iaitu fasa peralihan untuk negara kembali kepada kehidupan hampir normal selepas lebih dua tahun berperang dengan Covid-19.


Rusia dakwa tawan kampung di pinggir Bakhmut

Rusia mendakwa berjaya menawan sebuah perkampungan di pinggir bandar utara Bakhmut, yang cuba dikepung dalam usaha mencapai sasaran terbesar sejak musim panas lalu.
Tiada maklumat lanjut dari Kyiv terhadap dakwaan Moscow berhubung situasi di Blahodatne, dan Reuters buat masa ini tidak dapat mengesahkan keadaan di sana.
Ia berlaku tiga hari selepas ketua Wagner Group berkata tentera upahan berjaya merampas kampung itu ketika menangkis serangan dari Kyiv.
Kampung itu yang terletak di salah satu jalan utama ke Bakhmut, kira-kira 5km ke utara, ditawan dengan bantuan sokongan udara, kata kementerian pertahanan Moscow dalam satu kenyataan.
Moscow menjelaskan, secara beransur-ansur berjaya menduduki kawasan itu dalam beberapa minggu kebelakangan ini, terutamanya menawan bandar perlombongan garam Soledar ke utara Bakhmut.
Sekiranya mereka memaksa Ukraine berundur dari bandar yang mempunyai kapasiti 75,000 orang itu, ia akan menjadi hadiah terbesar pertama Moscow sejak ia mengambil alih bandar Sievierodonetsk dan Lysychansk yang bersaiz sama pada Julai.
Semasa pertempuran di Bakhmut, dua orang awam, seorang kanak-kanak lelaki dan lelaki dewasa berusia 70 tahun, terbunuh dalam serangan meriam Rusia pada Selasa, kata gabenor wilayah Pavlo Kyrylenko. Katanya, empat lagi cedera dalam serangan itu.
Secara berasingan, pasukan besar Rusia melancarkan serangan terhadap kubu Vuhledar yang dikuasai Ukraine minggu ini, lebih jauh ke selatan di sepanjang bahagian timur yang sama.
Pegawai Rusia mendakwa sudah menaklukinya, manakala Kyiv berkata mereka berjaya menangkis sebahagian besar serangan itu setakat ini.
Menurut Kementerian Pertahanan Britain, jumlah tentera Rusia yang terlibat dalam serangan terbaru di Vuhledar adalah sekurang-kurangnya sebesar satu briged, sebuah unit yang biasanya terdiri daripada beberapa ribu tentera.


Kecelikan politik perlu ditingkatkan di sekolah, kata pakar di saat Undi 18 ditunda

Beberapa pakar menggesa supaya silibus sekolah kebangsaan dibaik pulih bagi meningkatkan kesedaran politik dalam kalangan belia walaupun ketika ini pelaksanaan Undi 18 atau langkah untuk menurunkan had usia mengundi pada usia 18 ditunda.Undi 18, pendaftaran pemilih automatik dan penurunan usia layak untuk bertanding pilihan raya diluluskan di Dewan Rakyat pada Julai 2019.Sebelum ini, ia dijangka akan dilaksanakan pada Julai tahun ini.Namun, pada Mac lalu, Suruhanjaya Pilihan Raya (SPR) berkata bahawa ia akan dilaksanakan hanya selepas 1 September 2022.Walaupun pelaksanaannya ditunda, pakar-pakar pendidikan sains politik mencadangkan agar silibus di sekolah kebangsaan diubah untuk membantu belia menjadi lebih sedar berhubung politik kenegaraan.Seorang pensyarah dari Universiti Islam Antarabangsa Malaysia Rabi’ah Aminudin berkata silibus pendidikan sivik juga harus diperluaskan supaya ia turut menerapkan nilai-nilai dan tugas kewargaan di Malaysia.Rabi’ah berkata pelajaran dengan penekanan dua aspek tersebut akan menjadi asas dalam membantu para belia memahami hak mereka untuk mengundi dalam pilihan raya.Bagaimanapun, beliau memperingatkan bahawa usaha penerapan aspek tersebut dalam silibus tidak seharusnya dipengaruhi kecenderungan politik.“Kecelikan politik dalam silibus tidak diberi perhatian yang cukup, terutama dalam kurikulum kita,” katanya kepada MalaysiaNow.“Kita perlu pastikan kelas-kelas pendidikan sivik kita menyediakan platform kepada para belia untuk mereka berkongsi keprihatinan mereka.“Ada keperluan supaya mereka dilibatkan dengan cara yang lebih tersusun sehingga mereka dapat mengadakan perbincangan yang informatif mengenai hak dan tugas mereka dalam masyarakat.”Mengakui bahawa ramai dalam kalangan generasi muda lantang di media sosial mengenai politik negara, namun beliau berkata keadaan tersebut tidak mewakili majoriti belia di seluruh negara.Beliau turut menambah bahawa ramai lagi belia yang tidak memiliki akses-akses yang diperlukan untuk mereka lebih celik politik berikutan beberapa isu termasuk kekangan sosial.Bagaimanapun, katanya, ramai ibu bapa lebih suka anak-anak mereka fokus kepada pelajaran mereka.“Sangat ideal jika kita ada ibu bapa yang turut berusaha meningkatkan kesedaran politik di pemikiran anak muda kita,” katanya.“Belia memerlukan teladan untuk mereka sedar bahawa mereka boleh menjadi faktor perubahan dalam negara, dan mereka mampu buat perubahan.”Menurutnya, isu yang paling membimbangkan ketika ini adalah jurang kecelikan politik yang semakin meningkat dalam kalangan belia.“Ada kumpulan belia yang benar-benar maju dari segi kecelikan politiknya, mereka terdedah bukan hanya kepada politik domestik bahkan isu-isu politik global.“Namun, sejumlah besar belia mungkin tidak memiliki akses yang sama.”Pensyarah sains politik di Universiti Kebangsaan Malaysia Mohd Irwan Syazli Saidin berkata sukatan dan silibus pendidikan ketika ini lebih menumpukan sejarah politik daripada aspek asas masyarakat yang demokratik.Beliau berkata pelajar bukan sahaja tidak diajar mengenai isu-isu politik, malahan, mereka juga tidak digalakkan mengambil bahagian.“Kita mengehadkan penyertaan politik dalam kalangan pelajar kita di sekolah dan universiti.“Sedangkan, ini tidak berlaku di negara-negara maju,” katanya.“Di Malaysia, sekiranya pelajar terlibat dalam politik, orang anggap ia sebagai ancaman. Seolah-olah bagi golongan muda, politik adalah sesuatu yang tidak boleh dibincangkan. Pelajar diberitahu bahawa mereka harus memilih antara tumpu pelajaran atau politik.“Saya tidak setuju dengan mentaliti seperti ini,” jelas Irwan.Dengan penundaan pelaksanaan Undi 18, Irwan mencadangkan kerajaan perlu merebut peluang untuk meningkatkan penglibatan belia dalam bidang politik.“Undi 18 adalah masa untuk kita libatkan orang muda dalam proses membuat keputusan,” tambahnya.“Sama ada mereka bersedia atau tidak, laksanakan dulu.”Menurut Irwan, selagi Undi 18 ditangguhkan pelaksanaannya, orang ramai akan terus meragui kemampuan belia dalam membuat keputusan.Elisa Shafiqah Shahrilnizam, seorang pelajar di Universiti Malaya, berkata bahawa dia mendorong rakan-rakannya untuk menggunakan media sosial sebagai platform dalam meningkatkan kefahaman dalam hal-hal politik negara.“Bagusnya ada media sosial ini, kita dapat sebarkan maklumat mengenai kecelikan politik dengan cepat,” kata Elisa yang berusia 19 tahun kepada MalaysiaNow.“Orang muda dapat mengikuti perkembangan semasa yang dilaporkan wartawan dan NGO yang memberikan liputan mengenai isu-isu semasa.”Walaupun Elisa merupakan pelajar sepenuh masa, dia turut meluangkan masa untuk terlibat dalam program advokasi politik melalui penyelidikan bersama Malaysian Youth for Education Reform (MYER).Dia berkata usaha ini dapat membantu meningkatkan kecelikan politiknya walaupun terdapat keraguan oleh generasi lebih tua mengenai kematangan usia mereka untuk mengundi.“Hak kita untuk mengundi dijamin dalam Perlembagaan Persekutuan dan kita tidak boleh menolak hak tersebut.“Bahkan pada generasi sebelum ini, majoriti rakyat mungkin buta politik tetapi mereka masih diberi hak untuk mengundi. Mengapa mereka yang tidak layak diberikan hak untuk mengundi?“Menanamkan kesedaran politik yang lebih baik akan membolehkan kita untuk memahami struktur negara dengan lebih bagus, bukan hanya selama tempoh pilihan raya bahkan sepanjang tempoh pentadbiran,” tambahnya.


Kes Covid-19 global sudah melebihi 100 juta

Jumlah kes Covid-19 yang disahkan di seluruh dunia semalam melepasi 100 juta sejak bermulanya pandemik ini, menurut laporan AFP.Sejumlah 100,010,798 jangkitan dilaporkan semalam, menurut penjumlahan oleh AFP, yang dikumpulkan dari angka yang diberikan oleh badan kesihatan nasional.Di seluruh dunia, setakat ini sekurang-kurangnya 2,151,242 orang maut akibat Covid-19.Sebilangan besar mereka yang dijangkiti virus pulih, namun beberapa pesakit mengalami gejala selama berminggu-minggu atau bahkan berbulan-bulan.Bilangan kes rasmi yang didaftarkan sejak pandemik pertama muncul di China pada akhir 2019, mewakili sebahagian kecil daripada jumlah sebenar jangkitan di seluruh dunia.Amerika Syarikat (AS) yang melepasi 25 juta kes yang disahkan pada hujung minggu lalu, kekal menjadi negara dengan wabak terbesar.Banyak negara terlambat untuk melaksanakan ujian sistematik, dan beberapa negara terus menguji hanya pesakit yang paling parah.Sementara itu, negara-negara termiskin hanya memiliki kemampuan terhad untuk ujian.Amerika Syarikat (AS) yang melepasi 25 juta kes yang disahkan pada hujung minggu lalu, kekal menjadi negara dengan wabak terbesar.India berada di tempat kedua dengan 10.7 juta kes, dan Brazil ketiga dengan 8.9 juta kes.